text:
विदेह १ नवम्बर २००८ वर्ष १ मास ११ अंक २१-part-ii
३.पद्य
३.१.१.रामलोचन ठाकुर २.निमिष झा ३. जितमोहन झा
३.२. १.श्री गंगेश गुंजनक- राधा (छठम खेप)२. श्यामल सुमन
३.३. १.राजेन्द्र विमल २.रेवतीरमण लाल ३.दिगम्बर झा “दिनमणि”४.बुद्ध-चरित
३.४. १.रूपा धीरू २.ज्योति
३.५. १.विद्यानन्द झा २.नवीननाथ झा ३.विनीत उत्पल
३.६. १.वृषेश चन्द्र लाल २. धीरेन्द्र प्रेमर्षि ३. विभूति
३.७. १. रामभरोस कापड़ि २. रोशन जनकपुरी ३.पंकज पराशर
३.८. १.वैकुण्ठ झा २. हिमांशु चौधरी
१.रामलोचन ठाकुर २.निमिष झा ३. जितमोहन झा
श्री रामलचन ठाकुर, जन्म १८ मार्च १९४९ ई.पलिमोहन, मधुबनीमे। वरिष्ठ कवि, रंगकर्मी, सम्पादक, समीक्षक। भाषाई आन्दोलनमे सक्रिय भागीदारी। प्रकाशित कृति- इतिहासहन्ता, माटिपानिक गीत, देशक नाम छल सोन चिड़ैया, अपूर्वा (कविता संग्रह), बेताल कथा (व्यंग्य), मैथिली लोक कथा (लोककथा), प्रतिध्वनि (अनुदित कविता), जा सकै छी, किन्तु किए जाउ(अनुदित कविता), लाख प्रश्न अनुत्तरित (कविता), जादूगर (अनुवाद), स्मृतिक धोखरल रंग (संस्मरणात्मक निबन्ध), आंखि मुनने: आंखि खोलने (निबन्ध)।
पास करबाक लेल
उत्तर पुस्तिका आपस रखिते
पुछि बैसैत छथि मैम
अर्धवसना बाब्ऽकेशी
वय विलम्वित नवल वेशी
सोनाक वर्ग शिक्षिका-
देखलहुँ, बड़ कमजोर अछि नेना अहाँक
कने नीक जकाँ करिऔक गाइड…
– कमजोर त ई नहि अछि मैम
आ जहाँधरि छैक बात करबाक गाइड
से स्कूल त ताही लेल पठाओल जाइत अछि
अंग्रेजीक एक पत्र मे पचासी
आ दोसर मे किएक अबैत छैक पचीस
सोचबाक बात इहो की नहि थिक?
विहुँसैत बजैत छथि मैम
पाश्चात्य शिक्षा-संस्कृतिक सेविका
वैश्वीकरण मेनका-
खाता त देखबे कएल
लिखने अछि मात्र दूटा पेज
-तें ने कहल हम
कमजोर ओ नहि अछि
पढ़बैत छिऐक स्वयं हम
लिखबे नहि कएलक
से बात भेल अन्य
परंच एहिठाम नम्बर नहि देल गेलैक
से भेल नहि बोधगम्य…
ओहिना बिहुँसैत पुछैत छियनि हम
देखबैत पुस्तिकाक पंक्ति विशेष
आश्चर्य चकित सन भेल कहै छथि मैम-
गलती लिखने अछि
संयुक्त परिवार सुखी परिवार!
– त एहि मे गलती की छैक?
रिक्तस्थान मे ओ लिखि देलक संयुक्त
मैम, संयुक्त परिवार आ
बसुधैव कुटुम्वकम् केर संस्कारमे पालित
हमर पौत्र केना लिखि पाओत
छोट परिवार नीक…
– मुदा
– पोथी मे सएह छैक
इएह ने कहब अहाँ
आ पास करबाक लेल
उएह सिखए पड़तैक
आर की-की सिखए पड़तैक एकरा
जिनगी मे करबाक लेल पास?
मैम चुपचाप निहारैत रहि जाइत छथि
हमर मुह निर्निमेष
विदा लैत छी हम
कहैत- वेश!!
(२६.१०.२००८)
हर्जे की
चलू तिरंगा कने उड़ा ली हर्जे की।
आजादी के रश्म पुरा ली हर्जे की॥
आजादी के अर्थ कोश मे जुनि ताकी।
आजादी के जश्न मना ली हर्जे की॥
शुल्क-मुक्त आयात स्कॉच-सैम्पेन होइछ।
शिक्षा स्वास्थ्यक शुल्क वृद्धि मे हर्जे की॥
देशक प्रगति विकास विदेशी पूँजी स।
संसद हैत निलाम होउक ने हर्जे की॥
सौ-हजार भसि गेल बाढ़ि मे भसए दिऔ।
राता-राती शेठ बनत किछु हर्जे की॥
रौदी-दाही सबदिना छै रहए दिऔ।
जनता बाढ़ि अकाल मरत किछु हर्जे की॥
गाम-देहातक बात बैकवार्डक लक्षण।
मेट्रो प्रगति निशान देश के हर्जे की॥
नेता जिन्दावाद रहओ आवाद सदा।
देश चलै छै एहिना चलतै हर्जे की॥
(२६.१०.२००८)
किछु क्षणिका (हाइकू)
१.भोजक पान
सासुरक सम्मान
पुनिमाक चान
२.हाथीक कान
नटुआक बतान
एक समान
३.दूरक चास
गामक कात बास
कोन विश्वास
४.बाँझीक फूल
महकारीक फल
के कहै भल
५.दादुर-गान
डोकाक अभियान
वेथे गुमान
६.हिजरा-नाच
ओकिल केर साँच
की ६ की पाँच
(२६.१०.२००८)
२. निमिष झा
हाइकू
चाँदनी राति
नीमक गाछ तर
जरैछ आगि।
गरम साँस
छिला गेलैक ठोर
प्रथम स्पर्श।
परिचित छी
जीवनक अन्तसँ
मुदा जीयब।
बहैछ पछबरिया
जरै उम्मिदक दीया
उदास मोन।
पीयाक पत्र
किलकिञ्चत् भेल
उद्दीप्त मोन
श्रम ठाढ़ छै
श्रमिक पड़ल छै
मसिनि युग।
मृत्युक नोत
जीबाक लेल सिखु
देब बधाइ।
३.
जितमोहन झा घरक नाम “जितू” जन्मतिथि ०२/०३/१९८५ भेल, श्री बैद्यनाथ झा आ श्रीमति शांति देवी केँ सभ स छोट (द्वितीय) सुपूत्र। स्व.रामेश्वर झा पितामह आ स्व.शोभाकांत झा मातृमह। गाम-बनगाँव, सहरसा जिला। एखन मुम्बईमे एक लिमिटेड कंपनी में पद्स्थापित।रुचि : अध्ययन आ लेखन खास कs मैथिली ।पसंद : हर मिथिलावासी के पसंद पान, माखन, और माछ हमरो पसंद अछि।
दिलक कलमसँ पॉँच गोट शेरो शायरी (भाग-१)
चाँदक लेल सितारा हजार छैन !
मुदा सितारा के लेल चाँद एक !!
ओहिना अपनेक लेल हेता हजारो !
मुदा हमरा लेल अहि सिर्फ एक !!
हाथक लकीर पर एतवार क लेब !
भरोसा हुवेंतँ हर हदकेँ पार क लेब !!
हरेब आर पेब सभ नशीवक खेल अछि !
दिल जिनका अपनाबे हुनकेसँ प्यार क लेब !!
दिलजे डूबलतs आशाके गाम आँखमs मचैल गेल !
एक चिराग की बुझल सौ चिराग जैल गेल !!
हमर आर हुनकर राह बस एतबे देर एक छल !
दुई कदम चललों की राहे बदैल गेल !!
नोरसँ पलक भींगे लैत छलो !
याद हुनकर आबैत अछितँ कैन लैत छलो !!
सोच्लों की बिसैर जै हुनका !
मुदा हर बेर ई फैसला बदैल लैत छलो !!
अपन आगाजसँ आजू तलक जिंदगी, अहिकें याद मs गुम छल !
तयों पता नै किये ई एहसास अछि, जेना की चाहत हमर कम छल !!
१. गगेेश गुंजन २. श्यामल सुमन
. श्री डॉ. गंगेश गुंजन(१९४२- )। जन्म स्थान- पिलखबाड़, मधुबनी। एम.ए. (हिन्दी), रेडियो नाटक पर पी.एच.डी.। कवि, कथाकार, नाटककार आ’ उपन्यासकार।१९६४-६५ मे पाँच गोटे कवि-लेखक “काल पुरुष”(कालपुरुष अर्थात् आब स्वर्गीय प्रभास कुमार चौधरी, श्री गंगेश गुन्जन, श्री साकेतानन्द, आब स्वर्गीय श्री बालेश्वर तथा गौरीकान्त चौधरीकान्त, आब स्वर्गीय) नामसँ सम्पादित करैत मैथिलीक प्रथम नवलेखनक अनियमितकालीन पत्रिका “अनामा”-जकर ई नाम साकेतानन्दजी द्वारा देल गेल छल आऽ बाकी चारू गोटे द्वारा अभिहित भेल छल- छपल छल। ओहि समयमे ई प्रयास ताहि समयक यथास्थितिवादी मैथिलीमे पैघ दुस्साहस मानल गेलैक। फणीश्वरनाथ “रेणु” जी अनामाक लोकार्पण करैत काल कहलन्हि, “ किछु छिनार छौरा सभक ई साहित्यिक प्रयास अनामा भावी मैथिली लेखनमे युगचेतनाक जरूरी अनुभवक बाट खोलत आऽ आधुनिक बनाओत”। “किछु छिनार छौरा सभक” रेणुजीक अपन अन्दाज छलन्हि बजबाक, जे हुनकर सन्सर्गमे रहल आऽ सुनने अछि, तकरा एकर व्यञ्जना आऽ रस बूझल हेतैक। ओना “अनामा”क कालपुरुष लोकनि कोनो रूपमे साहित्यिक मान्य मर्यादाक प्रति अवहेलना वा तिरस्कार नहि कएने रहथि। एकाध टिप्पणीमे मैथिलीक पुरानपंथी काव्यरुचिक प्रति कतिपय मुखर आविष्कारक स्वर अवश्य रहैक, जे सभ युगमे नव-पीढ़ीक स्वाभाविक व्यवहार होइछ। आओर जे पुरान पीढ़ीक लेखककेँ प्रिय नहि लगैत छनि आऽ सेहो स्वभाविके। मुदा अनामा केर तीन अंक मात्र निकलि सकलैक। सैह अनाम्मा बादमे “कथादिशा”क नामसँ स्व.श्री प्रभास कुमार चौधरी आऽ श्री गंगेश गुंजन दू गोटेक सम्पादनमे -तकनीकी-व्यवहारिक कारणसँ-छपैत रहल। कथा-दिशाक ऐतिहासिक कथा विशेषांक लोकक मानसमे एखनो ओहिना छन्हि। श्री गंगेश गुंजन मैथिलीक प्रथम चौबटिया नाटक बुधिबधियाक लेखक छथि आऽ हिनका उचितवक्ता (कथा संग्रह) क लेल साहित्य अकादमी पुरस्कार भेटल छन्हि। एकर अतिरिक्त्त मैथिलीमे हम एकटा मिथ्या परिचय, लोक सुनू (कविता संग्रह), अन्हार- इजोत (कथा संग्रह), पहिल लोक (उपन्यास), आइ भोर (नाटक)प्रकाशित। हिन्दीमे मिथिलांचल की लोक कथाएँ, मणिपद्मक नैका- बनिजाराक मैथिलीसँ हिन्दी अनुवाद आऽ शब्द तैयार है (कविता संग्रह)। प्रस्तुत अछि गुञ्जनजीक मैगनम ओपस “राधा” जे मैथिली साहित्यकेँ आबए बला दिनमे प्रेरणा तँ देबे करत सँगहि ई गद्य-पद्य-ब्रजबुली मिश्रित सभ दुःख सहए बाली- राधा शंकरदेवक परम्परामे एकटा नव-परम्पराक प्रारम्भ करत, से आशा अछि। पढ़ू पहिल बेर “विदेह”मे गुञ्जनजीक “राधा”क पहिल खेप।-सम्पादक। मैथिलीक प्रथम चौबटिया नाटक पढबाक लेल बुधिबधिया, गुंजनजीक नाटक आइ भोर पढ़बाक लेल आइ भोर आऽ गुंजनजीक दोसर उपन्यास पढ़बाक लेल पहिल लोक क्लिक करू। ( हुनकर पहिल उपन्यास “माहुर बोन”क मूल पाण्डुलिपि मिथिला मिहिर कार्यालयसँ लुप्त भए गेल, से अप्रकाशित अछि। गुंजनजी सँ अनुरोध केने छियन्हि जे जतबे मोन छन्हि, ततबे पाठकक लेल पठाबथि, देखू कहिया धरि ई संभव होइत अछि।)
गुंजनजीक राधा
विचार आ संवेदनाक एहि विदाइ युग भू- मंडलीकरणक बिहाड़िमे राधा-भावपर किछु-किछु मनोद्वेग, बड़ बेचैन कएने रहल।
अनवरत किछु कहबा लेल बाध्य करैत रहल। करहि पड़ल। आब तँ तकरो कतेक दिन भऽ गेलैक। बंद अछि। माने से मन एखन छोड़ि देने अछि। जे ओकर मर्जी। मुदा स्वतंत्र नहि कए देने अछि। मनुखदेवा सवारे अछि। करीब सए-सवा सए पात कहि चुकल छियैक। माने लिखाएल छैक ।
आइ-काल्हि मैथिलीक महांगन (महा+आंगन) घटना-दुर्घटना सभसँ डगमगाएल-
जगमगाएल अछि। सुस्वागतम!
लोक मानसकें अभिजन-बुद्धि फेर बेदखल कऽ रहल अछि। मजा केर बात ई जे से सब भऽ रहल अछि- मैथिलीयेक नाम पर शहीद बनवाक उपक्रम प्रदर्शन-विन्याससँ। मिथिला राज्यक मान्यताक आंदोलनसँ लऽ कतोक अन्यान्य लक्ष्याभासक एन.जी.ओ.यी उद्योग मार्गे सेहो। एखन हमरा एतवे कहवाक छल । से एहन कालमे हम ई विहन्नास लिखवा लेल विवश छी आऽ अहाँकेँ लोक धरि पठयवा लेल राधा कहि रहल छी। विचारी।
राधा (छठम खेप)
प्राणाधार,
से ई सात इनार गहींर सं सबोधि रहलौंहें,
बचाब’ लोक लज्जा !
केहन ई मनक पराभव
ल’ सकी ने नाम अहांक पुकारि,
भ’ स्वच्छन्द
लोकक सोझां मे निर्धोख आ साधिकार,
सिनेहोक धरु केहन जरल कपार
केहन भेल हमरो अदृष्ट अपरम्पार ।
मन कोना बौआइत रहैत अछि
खुजल बाछी जकां एकसर बने-वन,
तकैत माय, यमुनाक काते कात,
हुकड़ैत व्याकुल भेल, वन-झांखुर सं चंछबैत देह
तकैत मायक नेह ,
दुखबैत कांच-कोमल सीप सन-सन खूर अपन,
आ मनुक्खक नेनेक ठोढ़ सन सुन्नर-सरस
चुम्बन ल’ लै योग्य कंपैत अपन शिशु-थुथून
ई सोचि मन लाजो करैये जे
केहन सन ई कामना हमरो बताहि,
अहां तं अहां भेलौं, हमर कोनो की माय अहा?
आ कि संतान हम आहांक,
ने हम बाछी ने अहां गाय, कोना आयल-ए,
भाव एहन हृदय मे, कत’ सं जानि नहि,
किछु ने ज्ञात, मुदा ई बात केहन दिव्य-विचित्र,
एखनहि भ’ रहल अनुभूतिक आनन्द जे
हम स्वयं छी गौ अहां हमरा पर ओंगठल ठाढ़ भ’
अपन परिचित विशेष भंगिमा मे
एक दिसि केने गर्दनि टेढ़
दोसर दिसि दुनू हाथें ध’ क’ मुनने आंखि,
लागल ठोर सं तन्मय भनें बंसुली रहल टेरि,
हमर से देह गायकेर आ अहांक आत्मीय पीठक,
इहो की संयोग केहन विचार,
ईह मुदा हमहूं छी कतेक बकलेल केहन बताहि
की सब भाव आबय आबि क’ अन्हर उठाबय,
हमर एहि असकर मनक पसरल
ब्रजक भरि आंगन
पड़ल सभ किछु जेना हो दुखित
हो उदास
जेना सुखा रहल हो कंठ कएक कए युग सं
प्रतीक्षा मे प्रतीक्षा मे अशाबाटी मे,
टंगल हो ताही पर गनि गनि क’ देह-प्राणक
एक-एक धुकधुकी
आयुक सभटा उत्कंठ सीदित क्षण!
सौंसे प्रकृति मे मात्र एक ई मन
इयेह टा गुम्म गीत गबैत मिलनक
भरि उमेरक वियोगी अंगना मे बैसलि,
कुसमय कान मे घोरैत कौआ कुचरबाक मधु बोल!
आशाक केहन तुन्नुक डोरि
तहि पर टंगल हमर शरीर भारी, तथापि
नहि टुटैये नहि टुटैये, धन्य आसक डोरि,
एहि चित्तक प्रतीक्षा आशाबाटीक ई
विलक्षण खेल देल सिखाय,
केहन कारी हृदय भेल, कृष्ण ?
किछु पड़ैये मन अहूं के एको मिसिया
एको मिसिया स्नेह ,सम्बोधन ?
अहीं कें टुटैत रहैत छल मुंह-
अनन्तो नाम ल क’ फुसफुसा क’ कहब ,
गे ब्रजवासिन छौंड़ी !आदिवासिन कत’ छलें नुकायलि?
कोन जंगल-पहाड़ मे भ’गेल रहें अलोप
भरि दिन, भ’ गेलौंहें अकच्छ तोरा ताकि-ताकि…
बा अचानक आबि पाछां कान मे कू-उ-उ क’ देब
ठोढ़ सटाय हमर जीवन कें देहक बाटे , भरि देब
तेहन दुर्लभ अलौकिक झुरझुरी सर्वांग, जे
बनि महातीर्थक भोरहरियाक दिव्य मंदिर
गनगनाय लागय भक्त सबहक अनवरत
बजाओल जाइत मंदिरक घंटी सं टनाटन
हमर सम्पूर्ण अस्तित्वे निनादित क’, पल खसिते
ने जानि सत्ते कत’ भ’ जाइत रही अलोप…
हमरा प्राण कें विकलताक एकपहिया टुटल
बएलगाड़ी पर बैसा क’ जेना कही-ताकू आब हमरा,
ताकि लिय’, हम छी कोन ठाम, कत्त ?
केहेन बैसलि शान्तचित्त हमरा, अनेरे
ई उपद्रव क’ कोना क’ दी अशान्त
अछि किछु एको मिसिया यादि, एकहु रत्ती मन ?
से कियेक हएत, आब ताहि सं अहांक कोन संबंध
तकरा सं कोन अहां कें काज,
विकल जे भेल, होइत रहओ।छटपटाइत रहओ,
अहांक नाटक अपन अगिला-अगिला दृश्य सबहक
करैत रहओ ओरियाओन, निरन्तर।
नव-नव निर्मम रसक अनुसंधान मे
लागल रही, बड़ दिव ।
कहां किछु लोक लेल चिन्ता
कोनो मुंहछुआओनो एक बेर “कियेक छौ मन हूस छौंड़ी” ?”
छौंड़ी !” नाम तं अछिये ने कोनो हमर राधा,
केहन मायावी केहन अभिनय असंभव लोक अहां यौ,
मोहि बैसब बेबस भेल अपनहि स्नेही, आप्तक
अनवरत करब हरान
हिनकर भ’ गेलय हिस्सक,
बड़े आबय मजा लोक के क’ विकल अस्थिर
कोनहुं प्रकारें क’ दी किछु बेचैन आ
अपने पार ।
नाटक अहुंक धरि अछि कृष्ण अपरम्पार,
हे सरकार !
कखनो उठितो अछि मनक महासागरमे अपनेक,
हमर नामक कोनो टा पोठीयोक तरंग ?
कत’ सं किछु छूटि जाइत छैक जीवन
कोन क्षण मनक महल ढनमना ढहि जाइछ
आ सब किछु बुझाय लागत-व्यर्थ,
होयवाक अपन किछु मतलब सौंसे पृथ्वी पर
भेटत ने तकने ,ने इच्छे रहत बांचल शेष जे
ताकी अपन से संसार ,
पछिलो पहर धरि छल अपने संग
मनक सजल सपना सब कें अप्पन मखमले सन
आस-विश्वासें भरल आंचर सं झारैत
ओकरा पर पड़ल अवहेला उपेक्षाक गर्दा
सस्नेह बड़ मने बहुत भावें भरल संपूर्ण
सभकें ल’ चल जाए उधिया जेना अनचोखे कोनो बिहाड़ि,
आंगन मे सुखाइत डोर पर कोनो आंगी जेकां
नहि जानि कोन दिशा आ कोन ठाम,
ने बूझल हो मुदा
बिसरबो ने हो संभव ओहि आंगीक अर्थ जे
नहि छल मात्र एकटा वस्त्र कुंडाबोर लाल
स्नेह सिंचित कोनो छुच्छे देहक झंपना
ओकर तानी भरनीक एक-एक ताग, तागक तंतु,
लालीक संग आयुक छन अनन्त
भरि भुवनक अनन्तो रंग-रस-भीजल
आ आंगी अंगिये नहि, ल कृष्णक स्पर्श
हुनके दिव्य आंगुर हाथ आ ठोढ़क कहैत किछु शब्द,
बजैत बंसुरीक ध्वनि-प्रतिध्वनि,
चेतनामे सतत लगबैत गुदगुद्दी
ओ छल स्वर्गिक क्षणक संगक स्पर्श
हुनकहि अमृत
ओएह छथि हमर पहिरन ,
कृष्णें पहिरने रही हम, उड़ा देलक जे बिहाड़ि
आंगनक डोरि सं नहि, जेना देहे सं,
भेल छी उघार ,लाजें छी नुकायल, भेलि दोबरि
एहि टटघर मंडैया मे,
जे अछि स्वयं दस ठाम सं भूरे भूर अपने उघार
हमर की देह झांपत, की करत लज्जाक रक्षा ?
कहै लेल तं अपने मड़ैया ई खास
मुदा सेहो भेल कोन कार्यक ,
मामूली विरड़ो-वसात सं पर्यन्त ने बचा सकल,
केहन अजगुत !
तं कि कृष्णे छथि से हमर आंगी हरण कर्ता बिहाड़ि ?
कियेक क’ गेला एना उघार ।
भने धेलनिहें ई ढब नव,
ककरो सतयवाक उपद्रव-उपाय…
मुदा की भ’ जाइछ एहि मन कें अनेरे ?
के अपन, ककरा लेल एतेक उदास,
श्रीकृष्ण ?
१७/४/०५.न.दि.
२.श्यामल किशोर झा, लेखकीय नाम श्यामल सुमन, जन्म १०।०१।१९६० चैनपुर जिला सहरसा बिहार। स्नातक शिक्षा:अर्थशास्त्र राजनीति शास्त्र एवं अंग्रेजी, विद्युत अभियंत्रणमे डिपलोमा। प्रशासनिक पदाधिकारी,टाटा स्टील, जमशेदपुर। स्थानीय समाचार पत्र सहित देशक अनेक पत्रिकामे समसामयिक आलेख, कविता, गीत, गजल, हास्य-व्यंग्य आदि प्रकाशित, स्थानीय टी वी चैनल एवं रेडियो स्टेशनमे गीत गजल प्रसारण, कैकटा कवि सम्मेलनमे सहभागिता ओ मंच संचालन।
प्यास
हमर गाम छूटि गेल, पेट भरवाक लेल!
भूख लागल अछि एखनहुँ, उमरि बीत गेल!!
हमर गाम छूटि गेल, पेट भरवाक लेल!
नौकरी की भेटल, अपनापन छूटल!
नेह डूबल वचन केर आश टूटल!!
दोस्त यार कतऽ गेल, नव-लोक अपन भेल!
गाम केर हम बुधियार, एतऽ बलेल!!
हमर गाम छूटि गेल, पेट भरवाक लेल!
आयल पावनि-त्योहार, गाम जाय केर विचार!
घर मे चर्चा केलहुँ तऽ, भेटल फटकार!!
नहि नीक कुनु रेल, रहय लोक ठेलम ठेल!
कनियाँ कहली जाऊ असगर, आ बन्द करू खेल!!
हमर गाम छूटि गेल, पेट भरवाक लेल!
की कहू मन के बात, छी पड़ल काते कात!
लागय छाती पर आबि कियो राखि देलक लात!!
घर लागय अछि जेल, मुदा करब नहि फेल!
नवका रस्ता निकालत, सुमन ढ़हलेल!!
हमर गाम छूटि गेल, पेट भरवाक लेल!
१.राजेन्द्र विमल २.रेवतीरमण लाल ३.दिगम्बर झा
दिनमणि
राजेन्द्र विमल (1949- )।चामत्कारिक लेखन-प्रतिभाक स्वामी राजेन्द्र विमल नेपालक मैथिली साहित्यक एक स्तम्भ छथि। मैथिली, नेपाली आ हिन्दी भाषाक प्राज्ञ विमल शिक्षाक हकमे विद्यावारिधि (पी.एच.डी.)क उपाधि प्राप्त कएने छथि। सुललित शब्द चयन एवं भाषामे प्राञ्जलता डा. विमलक लेखनक विशेषता रहलनि अछि। अपन सिद्धहस्त लेखनसँ ई कोनहु पाठकक हृदयमे स्थान बना लैत छथि। कथा आ समालोचनाक सङ्गहि मर्मभेदी गीत गजल लिखबामे प्रवीण डा. विमलक निबन्ध, अनुवाद आदि सेहो विलक्षण होइत छनि। कम्मो लिखिकऽ यथेष्ट यश अरजनिहार डा. विमलक लेखनीक प्रशंसा मैथिलीक सङ्गसङ्ग नेपाली आ हिन्दी साहित्यमे सेहो होइत रहलनि अछि। खास कऽ मानवीय संवेदनाक अभिव्यक्तिमे हिनक कलम बेजोड़ देखल जाइत अछि। त्रिभुवन विश्वविद्यालयअन्तर्गत रा.रा.ब. कैम्पस, जनकपुरधाममे प्राध्यापन कएनिहार डा. विमलक पूर्ण नाम राजेन्द्र लाभ छियनि। हिनक जन्म २६ जुलाई १९४९ ई. कऽ भेल अछि। साहित्यकारक नव पीढ़ीकेँ निरन्तर उत्प्रेरित करबाक कारणे ई डा.धीरेन्द्रक बाद जनकपुर-परिसरक साहित्यिक गुरुक रूपमे स्थापित भऽ गेल छथि। जनकपुरधामक देवी चौक स्थित हिनक घर सदति साहित्यक जिज्ञासुसभक अखाड़ाजकाँ बनल रहैत अछि।
डा. राजेन्द्र विमलक गजल
१.
नयनमे उगै छै जे सपनाकेर कोँढ़ी
फुलएबासँ पहिने सभ झरि जाइ छै
कलमक सिनूरदान पएबासँ पहिने
गीत काँचे कुमारेमे मरि जाइ छै
चान भादवक अन्हरिये
कटैत अहुरिया
नुका मेघक तुराइमे हिंचुकै छल जे
बिछा चानीक इजोरिया
कोजगरामे आइ
खेलए झिलहरि लहरिपर
ओलरि जाइ छै
हम किछेरेपर विमल ई बूझि गेलियै
नदी उफनाएल उफनाएल
कतबो रहौ
एक दिन बनि बालू पाथरक बिछान
पानि बाढ़िक हहाकऽ हहरि जाइ छै
के जानए कखन ई बदलतै हवा
सिकही पुरिवाकेर नैया डूबा जाइ छै
जे धधरा छल धधकैत धोंवा जाइ छै
सर्द छाउरकेर लुत्ती लहरि जाइ छै
रचि-रचिकऽ रूपक करै छी सिंगार
सेज चम्पा आऽ बेलीसँ सजबैत रहू
मुदा सोचू कने होइ छै एहिना प्रिय
सींथ रंगवासँ पहिने धोखरि जाइ छै
२..
जगमग ई सृष्टि करए तखने दिवाली छी
प्रेम चेतना जागि पड़ए तखने दिवाली छी
जीर्ण आ पुरातनकेँ हुक्का-लोली बनाउ
पलपल नव दीप जरए तखने दिवाली छी
स्नेहकेर धार बहत बनत जग ज्योतिर्मय
हर्षक फुलझड़ी झरए तखने दिवाली छी
अनधन लछमी आबए दरिदरा बहार हो
रङ्गोली रङ्ग भरए तखने दिवाली छी
रामशक्ति आगूमे रावण ने टीकि सकत
रावण जखने डरए तखने दिवाली छी
डा. रेवतीरमण लाल
मधुश्रावनी
मधुश्रावनी आएल
मन-मन हर्षए
चहुँदिस साओन
सुन्दर घन वर्षए
काँख फुलडालि
मुस्कथि कामिनी
मलय पवन
सुगन्धित शीतल
दमकए दामिनी
नभ मंडलमे घनघोर
मानू जल नहि वर्षए
ई विरही यक्षक नोर
झिंगुर बेंङ्ग गुञ्जए
जल थल अछि चहुँओर।
दिगम्बर झा “दिनमणि”
१
चल रौ बौआ चलै देखऽले घुसहा सब पकड़ेलैए
घुसुर घुसुर जे घुस लैत छल,
से सब आइ धरैलैए
मालपोत, भन्सार, पुलिस कि, कर अदालत जेतौं
घूसखोरक संजाल पसारल छै बाँच नै पबितौं
अनुसन्धानक कारवाइमे
सवहक होस हेरेंलैए
विना घूसके कहियो ककरो, जे नै कानो काज करै
बैमानी सैतानी करबा, मे नै कनिको लाज करै
क्यो कानूनके चंगुलमे फँसने
परदेस पड़ेलैए
२
हम सुना रहल छी तीन धार
भारी सहैत अछि भार कहथि सभ खेती सहिते अछि उजाड़।
गिद्दड़ सन सुटकओने नाङरि आगू पाछ जे छल करैत।
जे भोर साँझ, दश लोक माझ, हमरे दिश छल रहि-रहि बढ़ैत।
हम आङुर पकड़ि जकरा पथपर अति शिघ्र चलाऽ देलौं
हमरे प्रगतिक पथकेँ आगाँ, से ठाढ़ भेल बनिकऽ पहाड़॥
हम सुना
ककरा कहबै के सुनत आब, पओ कतौ छैक छै कतौ घाव,
हम भेलौं आब हड्डी समान, कहियो हमहीं रुचिगर कवाव।
हम घास खाअकऽ पालि-पोसि, जकरा कएलौं दुधगरि लगहरि,
तकरा लगमे जँ जाइत छियै, तऽ हमरे मारैए लथार॥ हम सुना,
हम तोड़ि देबै झिक-झोड़ि देबै शाखा फल-फूल मचोड़ि देबै,
स्वार्थक छै जे जड़िआएल बृक्ष तकरा जड़िस हक कोड़ि देबै।
मनमे जे चिनगी सुनगि रहल, से कहियाधरि हम झाँपि सकब,
तें ई मन जहिया लहरि जेतै, तहिया खएतै धोविया पछाड़॥ हम सुना
३
चलैमन जगदम्बाक द्वारि चलैमन जगदम्बाक द्वारि।
सब दुःख हरती झोड़ी भरती, बिगड़ल देती सम्हारि॥
चलै मन…
मधु कैटभक डरे पड़एला जटिया स्वयं विधाता।
पूजन ध्यान बन्दना कएलनि कष्टहरु हे माता॥
बोधल हरि मारल मधु कैटभ बिधिकेँ कएल गोहारि।
चलै मन..
महिषासुरक त्राससँ धरती थर-थर काँपए लागल
छोड़ि अपन घर द्वारि देवता ऋषि मुनि जंगल भागल।
हुनका सबहक कष्ट हरि लेलनि महिषासुरकेँ मारि। चलै मन..
हुँ कारक उच्चरित शब्दसँ धुम्र गेल सुरधाम।
चण्ड-मुण्ड आ रक्तवीजकेँ मिटा देलनि माँ नाम।
शुम्भ-निशुम्भ मारि धरतीसँ दैत्य कएल निकटारि॥ चलै मन…
शशि कुज बुध गुरु शुक्र शनिश्रवर की दिनमणिक तारा।
सर, नर मुनि, गन्धर्व अप्सरा सबहक अहीँ सहारा।
हमरो नैया पार करु माँ, भबसँ दिय उबारि। चलै मन…
१.रूपा धीरू २.ज्योति
रूपा धीरूकेँ मैथिली साहित्यमे कम्मो लिखि कऽ सुयश प्राप्त छन्हि। गृहणीक भूमिका कुशलतासँ निभाबयबाली रूपाक साहित्य साधारण महिलाक सजीवतासँ चित्रण करैत अछि। लेखनक अतिरिक्त रूपा संगीतसँ सेहो जुड़ल छथि। नेपालक राजधानी काठमाण्डूमे रहैत ई मैथिली, नेपाली, भोजपुरी आऽ हिन्दी भाषाक सयसँ बेशी गीतकेँ अपन स्वरसँ सजओने छथि। गायन क्षेत्रमे हिनका प्रतिष्ठाक संग-संग साधारण लोकक गीतकेँ गाबए वाली गायिकाक रूपमे चिन्हल जाइत छन्हि। रेडियो कार्यक्रम प्रस्तुतकर्ताक रूपमे हिनकर ख्याति सर्वाधिक छन्हि। “हैलो मिथिला” नामक रेडियो कार्यक्रमक माध्यमसँ रूपा मैथिली उद्घोषणाकेँ एकटा नव परिचय आऽ ऊँचाई देलन्हि अछि।
अङ्गेजल काँट- रूपा धीरू
नहि जानि बहिना किएक
आइ तोँ बड़ मोन पड़ि रहल छह
आ ताहूसँ बेसी तोहर ओ
छहोछित्त कऽ देबवला
मर्मभेदी वाण।
बहिना तोँ कहने रहऽ हमरा
ऐँ हइ बहिना!
एहन काँट भरल गुलाबकेँ
अपन आँचरमे एना जे सहेजने छह
तोरा गड़ैत नहि छह?
तोँ उत्तर पएबाक लेल उत्सुक छलह
मुदा हम मौन भऽ गेल रही
आ तोँ मोनेमोन गजिरहल छलह।
हँ बहिना, ठीके
हमरो तोरेजकाँ
अपन जिनगीमे फूलेफूल सहेजबाक
सपना रहए
आ अगरएबाक लालसा रहए तोरेजकाँ
अपन जिनगीपर
मुदा की करबहक…!
मोन पाड़ह ने
छोटमे जखन अपनासभ
ती-ती आ पँचगोटिया खेलाइ
बेसी काल हमहीँ जीतैत रही
मुदा जिनगी जीबाक खेलमे
हम हारि गेल छी बहिना।
काँट काँटे होइ छै बहिना
गड़ै कतहु नहि
मुदा हम काँटेकेँ अङेजि लेने छी
मालिन जँ काँटकेँ
नइ अङेजतै बहिना तँ फेर गुलाब महमहएतै कोना?
2. ज्योतिकेँwww.poetry.comसँ संपादकक चॉयस अवार्ड (अंग्रेजी पद्यक हेतु) भेटल छन्हि। हुनकर अंग्रेजी पद्य किछु दिन धरि http://www.poetrysoup.com केर मुख्य पृष्ठ पर सेहो रहल अछि। ज्योति मिथिला चित्रकलामे सेहो पारंगत छथि आऽ हिनकर मिथिला चित्रकलाक प्रदर्शनी ईलिंग आर्ट ग्रुप केर अंतर्गत ईलिंग ब्रॊडवे, लंडनमे प्रदर्शित कएल गेल अछि।
मिथिला पेंटिंगक शिक्षा सुश्री श्वेता झासँ बसेरा इंस्टीट्यूट, जमशेदपुर आऽ ललितकला तूलिका, साकची, जमशेदपुरसँ। नेशनल एशोसिएशन फॉर ब्लाइन्ड, जमशेदपुरमे अवैतनिक रूपेँ पूर्वमे अध्यापन।
ज्योति झा चौधरी, जन्म तिथि -३० दिसम्बर १९७८; जन्म स्थान -बेल्हवार, मधुबनी ; शिक्षा- स्वामी विवेकानन्द मिडिल स्कूल़ टिस्को साकची गर्ल्स हाई स्कूल़, मिसेज के एम पी एम इन्टर कालेज़, इन्दिरा गान्धी ओपन यूनिवर्सिटी, आइ सी डबल्यू ए आइ (कॉस्ट एकाउण्टेन्सी); निवास स्थान- लन्दन, यू.के.; पिता- श्री शुभंकर झा, ज़मशेदपुर; माता- श्रीमती सुधा झा, शिवीपट्टी। ”मैथिली लिखबाक अभ्यास हम अपन दादी नानी भाई बहिन सभकेँ पत्र लिखबामे कएने छी। बच्चेसँ मैथिलीसँ लगाव रहल अछि। -ज्योति
वृद्धक अभिलाषा
एक वृद्ध रोपि रहल छल गाछ आमके
कियो पुछलकै जे की लाभ हैत अहॉंके
अपने छी जीवनक अंतिम छोर पर
फरनाइ तऽ हैत अहॉंक मरलापर
ओ वृद्ध जवाब देलैथ विनम्रता सऽ
अपन काज सऽ बिना अडिग भऽ
बाप दादाक रोपल कलम जे भोग केलहुं
बस सैह ऋणके लौटाबक प्रयास केलहुं
आगामी पीढ़ीके अपन हाथे खुआयब की नहिं
कम सऽ कम ई गाछ फरैत रहत जा धरि
अपन बाल बच्चामे मिठास घोरैत रहब
भने ताबे अपने जीवैत रहब नहिं रहब
१.विद्यानन्द झा २.नवीननाथ झा ३.विनीत उत्पल
१.श्री विद्यानन्द झा पञ्जीकार (प्रसिद्ध मोहनजी) जन्म-09.04.1957,पण्डुआ, ततैल, ककरौड़(मधुबनी), रशाढ़य(पूर्णिया), शिवनगर (अररिया) आ’ सम्प्रति पूर्णिया। पिता लब्ध धौत पञ्जीशास्त्र मार्त्तण्ड पञ्जीकार मोदानन्द झा, शिवनगर, अररिया, पूर्णिया|पितामह-स्व. श्री भिखिया झा। पञ्जीशास्त्रक दस वर्ष धरि 1970 ई.सँ 1979 ई. धरि अध्ययन,32 वर्षक वयससँ पञ्जी-प्रबंधक संवर्द्धन आऽ संरक्षणमे संलग्न। कृति- पञ्जी शाखा पुस्तकक लिप्यांतरण आऽ संवर्द्धन- 800 पृष्ठसँ अधिक अंकन सहित। गुरु- पञ्जीकार मोदानन्द झा। गुरुक गुरु- पञ्जीकार भिखिया झा, पञ्जीकार निरसू झा प्रसिद्ध विश्वनाथ झा- सौराठ, पञ्जीकार लूटन झा, सौराठ। गुरुक शास्त्रार्थ परीक्षा- दरभंगा महाराज कुमार जीवेश्वर सिंहक यज्ञोपवीत संस्कारक अवसर पर महाराजाधिराज(दरभंगा) कामेश्वर सिंह द्वारा आयोजित परीक्षा-1937 ई. जाहिमे मौखिक परीक्षाक मुख्य परीक्षक म.म. डॉ. सर गंगानाथ झा छलाह।
ॐ
॥श्री गणेशाय नमः॥
कोशीक ताण्डव
पूर्व मिथिला कोशी कातक चहुँदिशि करै किलोल।
अन्न-वस्त्रसँ वंचित भए बसथि केम्प धनजोर॥
नेना-भूटका ओ समरथुआ क्यों नहिं रहल सरपोक।
पतिएँ पत्नी, पुत्र पौत्रसँ छिन्न-भिन्न चहुँओर।।
विपदा मारल देह नचारी गेल अन्न-अन्न बेहाल।
जल विचि बसिकऽ प्यास मरै अछि प्राण पावि दुत्कार॥
नर ओ नर रिपु संग निभै किनको मुख नहिं मपान।
विधिना स्पलैन्हि अपर विधान हुनकर नहिं परिमाण॥
कष्टक अन्त नहिं कहुखन देखलहुँ कष्टहिं वितय प्राण।
भूखक ज्वाला दग्ध करै अछि- स्नेह-प्रेम-सम्मान॥
पिता पुत्रसँ झपटि खाए छथि- रोटी-नोन महान।
जठरानल धधकल अछि सभतरि नहिं बुझथि संतान॥
सर्व स्वांत कएलैन्हि कोशी माता नहिं किछु बांचल जोर।
पूर्व मिथिला कोशी कातक चहुँ दिशि करए किलोल॥
एहि विचि देखलहुँ अद्भुत “ देखना” “मारिचक” भरमार।
मौका पावि लूटि रहल अछि सेवा भेल व्यापार॥
दुनियाँ दौड़ल बाँहि पसारिक, बैसोलक घड़जोड़ि,
अन्न-वस्त्र ओ आलिङ्गन दए, कएलक भाव-विहोर॥
सचमे! दुनियाँ एखनहुँ बाँचल- सत्य भेल नहिं थोड़।
श्रृष्टि विधाता रक्षा करता, नहिं होउ कमजोर- नहिं होउ कमजोर।
१.केम्प- शिविर
२.धनजोर- सम्पन्न, धनी
३.सरपोक- खतरा मुक्त, चिन्तामुक्त
४.नर-रिपु- सर्प इत्यादि
५.मारिच- मायावी राक्षस
६.घड़जोड़ि- एक संग
२.नवीन नाथ झा (नवनीत)- जन्म २०.०१.१९४०, बी.ए.ऑनर्स सह एल.एल.बी., पिता- श्री बैद्यनाथ झा, गाम- भटोत्तर (चकला), जिला पूर्णिया
१.
दया करू माँ
अहाँक शरणमे आएल छी माँ, दया कऽ केँ अपनाबू माँ।
अहीँके चरण-कमलमे रमल छी माँ,
दुःखी मन दोसर राह नै, सुझै अछि माँ
चोट बहुत खायल छी माँ, दुनियासँ ठुकराईल माँ
दया करु माँ, दया कऽ केँ अपनावू माँ॥१॥ अहाँ…
माँ अपन आँचरक शीतल, सुरभित,
हवासँ ताप एवम् कष्ट हरु माँ,
परञ्च, मिलल नहि प्रतिदान कनेको,
हर पगपर स्वार्थक लीला,
चलन जगतक निराले माँ
अहाँक शरणमे आएल छी माँ, दया कऽकेँ अपनाबू माँ॥२॥
(जगत) संसार माया जालमे फँसल अछि माँ,
दुनियां आतंकसँ आक्रान्त अछि माँ,
अज्ञानताक-अंधकारसँ भरल अछि माँ
अनुशासनक कमी खलै अछि माँ॥
अहाँक शरणमे आएल छी माँ, दया कऽकेँ अपनाबू माँ…॥३॥
अपन परायाक ज्ञान घटल अछि,
अधर्मक, अकर्मक बाजार गर्म अछि
एहि जगसँ अज्ञानताक-अंधकार दूर करू माँ-
अहींक शरणमे आएल छी माँ, ताप रहहोँ…॥४॥
दुखी जनक दुःख दूर करू माँ
सत्कर्मक भाव जन-जनमे
अविलम्ब आबिकेँ अहीं भरू माँ।
अहींक शरणमे आएल छी माँ, दया कऽकेँ अपनावू माँ॥५॥
विश्व कल्याणक भाव सभमे जगा दियो माँ,
सत्यम् शिवम् सुन्दरम् क ज्ञान सभमे भरि दियो माँ
वसुधैव कुटुम्बक विचार सन्चारित कऽ दियो माँ
अहींक शरणमे आएल छी माँ, दया कऽकेँ अपनावू माँ
“अस्तु”
३.विनीत उत्पल (१९७८- )। आनंदपुरा, मधेपुरा। प्रारंभिक शिक्षासँ इंटर धरि मुंगेर जिला अंतर्गत रणगांव आs तारापुरमे। तिलकामांझी भागलपुर, विश्वविद्यालयसँ गणितमे बीएससी (आनर्स)। गुरू जम्भेश्वर विश्वविद्यालयसँ जनसंचारमे मास्टर डिग्री। भारतीय विद्या भवन, नई दिल्लीसँ अंगरेजी पत्रकारितामे स्नातकोत्तर डिप्लोमा। जामिया मिल्लिया इस्लामिया, नई दिल्लीसँ जनसंचार आऽ रचनात्मक लेखनमे स्नातकोत्तर डिप्लोमा। नेल्सन मंडेला सेंटर फॉर पीस एंड कनफ्लिक्ट रिजोल्यूशन, जामिया मिलिया इस्लामियाक पहिल बैचक छात्र भs सर्टिफिकेट प्राप्त। भारतीय विद्या भवनक फ्रेंच कोर्सक छात्र।
आकाशवाणी भागलपुरसँ कविता पाठ, परिचर्चा आदि प्रसारित। देशक प्रतिष्ठित पत्र-पत्रिका सभमे विभिन्न विषयपर स्वतंत्र लेखन। पत्रकारिता कैरियर- दैनिक भास्कर, इंदौर, रायपुर, दिल्ली प्रेस, दैनिक हिंदुस्तान, नई दिल्ली, फरीदाबाद, अकिंचन भारत, आगरा, देशबंधु, दिल्लीमे। एखन राष्ट्रीय सहारा, नोएडामे वरिष्ट उपसंपादक।
१.मिथिला हमर देश
मिथिला हमर देश अछि
हमर रग-रग मे
मिथिलाक पाइन
वा हवा बसल अछि
तहि सं जखन मोन
परैत अछि
बड़ाई करि दैत छी
निंदा करहि सं पाछुओ नञि रहैत छी
ई मिथिला हमर जन्मस्थान छी
ई मिथिला हमर पूर्वजक पहचान छी
नीक वा अदलाह
ई मिथिला हमरे सं नाम छी
अहां जेहन काज करब
अहां जेहन संस्कार पायबि
अहां जेहन संस्कार देब
ओहि सं मिथिलाक जान छैक
ताहि सं नहि ओहेन काज करू
ताहि सं नहि ओहेन आस करू
जकरा सं नहि सिर्फ मैथिल आ मिथिलाक
मुदा, मिथिलावासीक मन कs ठेस लागे।
२.वंशक चिराग
गाम-घरक जखन
हालचाल जनैत छी
सुनैत छी
फलां मातृक मे छैक
नाना-नानी कs संग
कोनो घर नहि
भेटता
जे अपन पाइर पर
अपन बच्चाक
पालन-पोषण कs सकता
‘दैत छी गप
लिय लपालप’ फेकरा
ओत-प्रोत सब घर भेटता
दस मिनटक मजा कs सजा
माई आ मातृक लोक भोगता
जखन अहां जमाई बनि कs
सासुर मे अधिकार
जमबैत छी
तखन अपन कर्तव्य कs
किया बिसरि जाइत छी
अहां देले छी बच्चाक जन्म
अहांक वंशक चिराग अछि ओ
अपनहि सं पालन-पोषण
करहि मे संतुष्टिक लेल
करहि परत मेहनत आ दिनराति एक।
३.फूइस आ सत
फूइस, फूइस आ फूइस
एकटा कs नुकाबै लेल
हजार टा
फूइस बाजय परत
मुदा, सत गप मे
अहिने गप
किया नहि
होइत अछि
एहन होइत अछि
एकटा सत बाजबाक संग
हजार सत
आगू आबैत अछि
एहन लोक मे दूई टा
गप होइत
अछि
सत या फूइस
अहां कोन दिस
ठाढ़ छी या होइब
ई अहांक विवेक, बुद्घि वा निर्णयक
क्षमता पर अछि
ई गप सत अछि जे
फूइसक महल
भूरभूरा कs खसि जाइत
सतक एकहि झोंक सं।
४.बिकाइत छैक
कहियो अहि देश मे
कमला बिकाइत छथि
खबर छपलाक बाद
बवाल मचि गेल छल
राजस्थानक कमला
एक महीस सं
कम दाम मे
बिक गेल रहथि
लोक वेद एकटा स्त्रीगणक
बिकबा पर
हायतौबा मचौउलथि
आइ सेहो स्मरण मे अछि ओ गप
मुदा, एखनो मिथिलाक
पुरुषक दशा देखियऊ
लड़की सं ब्याह नहि करैत छथि
दहेजक नाम पर बिका जाइत छथि
लड़कीक बाप हाथे।
५.महागरीब
एक दिनक गप अछि
छोटका नुनू आ भौजी मे
बताबती भs गेल
भौजी कहलखिन
ई धुर, अहां सभ
गरीब छी
नहि अछि मकान
नहि भेटैत अछि भइर पैट भोजन
हमर नहियर गप
कछु आओर अछि
छोटका नुनू कs नहि रहल गेल
ओहो किया पाछु रहितथि
मिथिलाक बड़बोलापन मे
डुबकी लगौने कहलखिन
सुनू भौजी, सब बाप
अपन बेटीक ब्याह
अपन सं ऊंच मे करैत छैक
यदि हम गरीब छी
त अहांक नहियर अछि महागरीब।
१.वृषेश चन्द्र लाल २. धीरेन्द्र प्रेमर्षि ३. विभूति
१.वृषेश चन्द्र लाल-जन्म 29 मार्च 1955 ई. केँ भेलन्हि। हिनकर छठिहारक नाम विश्वेश्वर छन्हि। ओ विश्वेश्वर प्रसाद कोइरालाक प्रतिबद्ध राजनीति अनुयायी आ नेपालक प्रजातांत्रिक आन्दोलनक सक्रिय योद्धा छथि। नेपाली राजनीतिपर बरोबरि लिखैत रहैत छथि। मैथिलीमे हिनक “आन्दोलन” कविता संग्रह प्रकाशित छन्हि।
नजरि अहाँक चितकेर जूड़ा दैत अछि।
घुराकए एक क्षण जिनगी देखा दैत अछि।
धँसल डीहपर लोकाकए फेर स्वप्न महल
पाङल ठाढ़िमे कनोजरि छोड़ा दैत अछि॥
बजाकए बेर-बेर सोझे घुराओल छी हम
हँसाकए सदिखन हँसीमे उड़ाओल छी हम
बैसाकए पाँतिमे पजियाकए लगमे अपन
लतारि ईखसँ उठाकए खेहारल छी हम
सङ्केत एखनो एक प्रेमक बजा लैत अछि
जरए लेले राही जड़िसँ खरा दैत अछि
उठाकए उपर नीच्चा खसाओल छी हम
जड़ाकए ज्योति अनेरे मिझाओल छी हम
लगाकए आगि सिनेहक हमर रग-रगमे
बिना कसूर निसोहर बनाओल छी हम
झोंक एक आशकेर फेरो नचा दैत अछि
उमंगक रंगसँ पलकेँ सजा दैत अछि
२. धीरेन्द्र प्रेमर्षि
चहकऽ लागल चिड़िया-चुनमुन
पसर खोललकै चरबाहासुन
नव उत्साहक सनेस परसैत
करै कोइलिया सोर
उठह जनकपुर भेलै भोर
दादीक सूनि परातीक तान
तोड़ल निन्न सुरुज भगवान
सूतलसभकेँ जगबऽ लए पुनि
गूँजि उठल महजिदमे अजान
कहैए घण्टी मन्दिरक
मनमे उठबैत हिलोर
उठह जनकपुर भेलै भोर
हम्मर-तोहर इएह धुकधुक्की
फैक्ट्रीक साइरन, ट्रेनक पुक्की
खालि कर्मक जतऽ भरोसा
दुख-सुख जिनगीक चोरानुक्की
घरसँ बहरैहऽ पाछाँ जा
ता मन करह इजोर
उठह जनकपुर भेलै भोर
अन्यायक संग लड़बालए तोँ
प्रगतिक पथपर बढ़बालए तोँ
मिथिलाकेर अम्बरपर बिहुँसैत
चानक मुरती गढ़बालए तोँ
गौरवगाथा सुमिरैत अप्पन
हिम्मत करह सङोर
उठह जनकपुर भेलै भोर
३. महेश मिश्र “विभूति” (१९४३- ),पटेगना, अररिया, बिहार। पिता स्व. जलधर मिश्र, शिक्षा-स्नातक, अवकाश प्राप्त शिक्षक।
बाबा-स्तुति
बाबा बटेश पूजित वशिष्ठ, अपनेक सदिखन दरकार औ।
औढ़रदानी गङ्गाधर बाबा, जन-जनके सरकार औ॥…॥
बाबा बटेश, गङ्गातटवासी, दुःखियाके सुनू पुकार औ।
जन्मल-बाढ़ल, दुःखदैन्य भेटल, मनमे गङ्गाक दरकार औ॥
औढ़रदानी दरजू झट दऽ, भक्तक करु उद्धार औ।
जाकड़-जमा कतहि कछु नाहिं, चाहक अछि भरमार औ॥…॥
विमल “विभूति” दऽ के बाबा, करु विलटल उपकार औ।
होयत हँसारति जगमे बाबा, विश्वम्भर सरकार औ॥
औढ़रदानी अर्थ घटे नहिं, एतवहि अछि दरकार औ।
आशुतोष-औढ़रदानी भऽ, भक्तक करु उद्धार औ॥…॥
१. रामभरोस कापड़ि २. रोशन जनकपुरी ३.पंकज पराशर
१.रामभरोस कापड़ि
गजल
करिछौंह मेघके फाटब, एखन बाँकी अछि
चम्कैत बिजलैँकाके सैंतब, एखन बाँकी अछि
उठैत अछि बुलबुल्ला फूटि जाइछ व्यथा बनि
पानिके अड़ाबे से सागर, एखन बाँकी अछि
बहैत पानिआओ किनार कतौ खोजत ने
अगम अथाह सन्धान, एखन बाँकी अछि
फाटत जे छाती सराबोर हएत दुनियाँ “भ्रमर”
ई झिसी आ बरखा प्रलय, एखन बाँकी अछि।
२.रोशन जनकपुरी
डर लगैए
नाचि रहल गिरगिटिया कोना, डर लगैए
साँच झूठमे झिझिरकोना, डर लगैए
कफन पहिरने लोक घुमए एम्हर ओमहर
शहर बनल मरघटके बिछौना, डर लगैए
हमरे बलपर पहुँचल अछि जे संसदमे
हमरे पढ़ाबे डोढ़ा-पौना, डर लगैए
आङनमे अछि गुम्हरि रहल कागजके बाघ
घर घरमे अछि रोहटि-कन्ना, डर लगैए
आँखि खोलि पढ़िसकी तऽ पढ़ियौ आजुक पोथी
घेँटकट्टीसँ भरल अछि पन्ना, डर लगैए
चलू मिलाबी डेग बढ़ैत आगूक डेगसँ
आब ने करियौ एहन बहन्ना, डर लगैए
३.डॉ पंकज पराशरश्री डॉ. पंकज पराशर (१९७६- )। मोहनपुर, बलवाहाट चपराँव कोठी, सहरसा। प्रारम्भिक शिक्षासँ स्नातक धरि गाम आऽ सहरसामे। फेर पटना विश्वविद्यालयसँ एम.ए. हिन्दीमे प्रथम श्रेणीमे प्रथम स्थान। जे.एन.यू.,दिल्लीसँ एम.फिल.। जामिया मिलिया इस्लामियासँ टी.वी.पत्रकारितामे स्नातकोत्तर डिप्लोमा। मैथिली आऽ हिन्दीक प्रतिष्ठित पत्रिका सभमे कविता, समीक्षा आऽ आलोचनात्मक निबंध प्रकाशित। अंग्रेजीसँ हिन्दीमे क्लॉद लेवी स्ट्रॉस, एबहार्ड फिशर, हकु शाह आ ब्रूस चैटविन आदिक शोध निबन्धक अनुवाद। ’गोवध और अंग्रेज’ नामसँ एकटा स्वतंत्र पोथीक अंग्रेजीसँ अनुवाद। जनसत्तामे ’दुनिया मेरे आगे’ स्तंभमे लेखन। रघुवीर सहायक साहित्यपर जे.एन.यू.सँ पी.एच.डी.।
पएर
बेमायसँ कांट बनल
जकरा लेल नहि जुड़ल कहियो
केहनो सन पनही
नहि किनुआं
नहि दनही
२.
चाननक ठोप लगौने कहैत छथिन पंडितजी
मुँहसँ ब्राह्मण आ पएरसँ शूद्रोत्पत्तिक कथा
एकटा केर उगलल
आ दोसर केर मर्दनक कथा
३.
बाध-बोन, खत्ता-खुत्ती
बाजार-हाटसँ गाम-गमाइत
बौआइत कतय-कतय नहि जाइत अछि पएर
मुदा पाहुन बनल भरि पोख नौ-छओ
पबैत अछि मुँहें टा
४.
पएर दुक्खीक कथा कहैत
कतेक मधुराह भऽ जाइत छनि
आइ-माइक बोल
आ अपन मथदुक्खीक व्यथाकेँ
मोनेँमे नुकौने रहि जाइत छथिन
सासुक पएर जँतैत
सोहाग-सुन्नरि बहुआसिन
हिसाब
हिसाब कहिते देरी ठोरपर
उताहुल भेल रहैत अछि
किताब
जे भरि जिनगी लगबैत रहैत छथि
राइ-राइ के हिसाब-
दुनिया-जहानसँ फराक बनल
अंततः बनि जाइत छथि
हिसाबक किताब
सरकार
एक तम्मा चाउर मँगबा लेल अंगने-अंगने बौआइत बाबी
लोकतंत्रक महान (!) “मतदान पर्व” दिन सेहो
उपासले जाइत छथि वोट खसाबऽ लेल बुढ़ारियोमे मरौत काढ़नेँ
कोन सरकार बनैत अछि बड़का नगरमे?
कतयसँ अबैत अछि एतेक रास पुलिस-दारोगा?
एतेक हरबा-हथियार एतेक रास घरतोड़ा मशीन?
एतेक रास चसकल राकस सबहक झुंड?
जे कोनटा-फरकामे हहारोह मचौने
निधोख ब्यौंत लगबैत अछि घरढुक्कीक निमित्त
बाबीक एकमात्र पुत्र मुइलनि हैजा-फौतीमे
जमीन गेलनि कोशी बान्हमे- भेटलनि दूध महक दाढ़ी
आ बाबी रहलीह सब दिन छुच्छक-छुच्छे
पछिला एक माससँ प्रखण्डक सरकार सबकेँ
वृद्धा पेंशनक लेल निहोरा करैत बाबी
काल्हि मुखिये लग बन्हकी लगाकेँ अपन हँसुली
कोनहुना कयलनि वृद्धा पेंशनक जोगाड़
आ उपासल पेटक ओरियाओन
मुखिया सरकार, सरपंच सरकार, गामक सबटा नमधोतिया सरकार
अओ सरकार! कथी लेल पुछैत छी
कोन कलमसँ लिखैत छी आइयो ओहिना
निधोख हमरा सबहक कपार?
१.वैकुण्ठ झा २. हिमांशु चौधरी
श्री बैकुण्ठ झा,पिता-स्वर्गीय रामचन्द्र झा, जन्म-२४ – ०७ – १९५४ (ग्राम-भरवाड़ा, जिला-दरभंगा),शिक्षा-स्नात्कोत्तर (अर्थशास्त्र),पेशा- शिक्षक। मैथिली, हिन्दी तथा अंग्रेजी भाषा मे लगभग २०० गीत कऽ रचना। गोनू झा पर आधारित नाटक ”हास्यशिरोमणि गोनू झा तथा अन्य कहानी कऽ लेखन। अहि के अलावा हिन्दी मे लगभग १५ उपन्यास तथा कहानी के लेखन।
धोखा (१७.०९.९१)
दुनियाँ तँ ई धोखा अछि
उत्तर दक्षिण पूरब पश्चिम
ऊगि रहल पनिसोखा अछि। दुनियाँ…
कौआ कर्र-कर्र करकराय रहल,
आँगनमे धान सुखाय रहल।
पेपर रेडियो टी.वी.पर
नेतहुँ तँ शोर मचाय रहल।
हो जिन्दा मुर्दा गाय-महीश
वृद्धा-पेंशन हो या खरात-
हर ठाम कमीशन खाय रहल,
हँसि-हँसि कय गाल बजाय रहल।
आजुक युग के ई शोभा अछि,
ई मान बराईक नोभा अछि। दुनियाँ..
दुनियाँमे अछि सब चोर-चोर,
जकरा हिस्सा नईं भेंटि रहल-
मचबै सगरो तऽ वैह शोर।
काटय केउ सेन्ह अन्हरियामे,
लूटय तऽ केउ इजोरियामे
केउ ठूसय हीरा वोरियामे
बन्दूक बनैत अछि गोहियामे
अछि सबहक सरदार सिपाही
ऊठय निश्चिन्त ओढ़ढ़ियामे
ईमान जतय घर टाटक अछि
ई महल अटारी पापक अछि
दुनियाँ तँ ई धोखा अछि
पूरब पश्चिम उत्तर दक्षिण
ऊगि रहल पनिसोखा।
(१६.०९.९१)
लिखलौं कतेक पत्र कर जोरि जोरि कऽ
बूझब ओ छल नोरक जगहकेँ छोड़ि-छोड़ि कऽ
लिखलौं…
झहरै तऽ बूँद सावनमे, खुब झूमि-झूमि कऽ
बरसै तऽ नोर नित, कपोल चूमि-चूमि कऽ
लिखलौं…
मुरझाय बन तराग बाग तऽ ओ गृष्ममे,
पावस उमंग घोरि रहल, आईपवनमे,
लिखईत छी पाँति हम, ई कलम बोरि-बोरि कऽ।
लिखलौं कतेक…
भेटत नम बूँद फेर, जखन हिम जे पिघलि जैत,
आओत कोना ओ बाढ़ि औ! सरिता सेहो सुखैत
ई लिखि रहल छी आई, आँखि फोड़ि-फोड़ि कऽ।
लिखलौं कतेक…
तोरि-गेरि-तोरि कऽ
मुहब्बतमे तऽ तरपब भाग्यमे लिखला प्रभुसबके
रही जौं दूर प्रियतमसँ सजाये मौत त ओ थिक। रही…२
यक्षक विरह छल वर्षकेँ जनलक जगत सगरो-
जहाँ वर्षो विरह के बात छै-
वनवास त ओ थिक। जहाँ…२
ई उपवन ओ शिखा पर्वत आ कल-कल बहि रहल सरिता
अगर अली अछि नज उपवनमे त सुन्दरता कतय ओ थिक। मुहब्बत…
चितवन हो यदि चंचल आ तन
यौवनसँ हो भारी
मगर पावसमे पहु परदेश हो
यौवन कहाँ ओ थिक।
मुहब्बत…
परदेश
रुन-झुन बाजय पायल हमर फूजल बान्हल केश
औ मोर पाहुन धेलहुँ योगिन वेश।
डाढ़ि-डाढ़िपर फुद-फुद्दी सभ फुदकि रहल,
खढ़-खढ़केँ समटि बनौने केहन महल
करै परिश्रम मिल कय दुनू नईं छन्हि कोनो क्लेश।औ..
बिजुलीसँ चमकै घर, मुदा अन्हरिया यौ।
टिम-टिम दीप करै छै ओतय अन्हरिया औ
दिन गनैत छी बीति रहल अछि राति कहाँ अछि शेष औ…
सीता शक्ति राम सौम्य जग-प्राण बनल।
पौलनि जगमे नाम घूमि जंगल-जंगल॥
महल त्यागि वनवाश गेलन्हि बना तपस्विन वेश!
औ मोर…
जतबय दुःख हम कहब अहाँ ततबै बुझबै
नहिं पहुँचत जौं पत्र अहाँ नहिंये जनबै
जड़तै तेल कोना नईं घरमे पहु जकर परदेश।
औ मोर…
(२०.१०.९१)
रहि-रहि आँचर उड़ि जाय किया
अहाँ आँचर समटि लजई किया। रहि-रहि..
देखि बागमे सुमन व्यवहार करू,
उठा निज नयनकेँ चारि करू,
अली हर कलीसँ फुस-फुसाय किया। रहि रहि..
चमन छी अहाँ खिलि रहल अय सुमन।
लटसँ लिपटि घूमि चूमन पवन
पड़य जतय नजरि लिपटि जाय किया! रहि रहि…
भार सहय कोना करि केहरि अहाँक
राग माधुरी सुनाबय पायल के झनक
देखि अहाँ के हिरदय जुराय किया।
रहि रहि आँचर..
परदेश गेलहुँ
हमरो छोड़लहुँ, छोड़लहुँ माय के छोड़ि देलहुँ घरद्वार
परदेश गेलहुँ…
सोनू-मोनू झगड़ा कय-कय हमरो माथ भुकाय रहल
बहिकिरनी तऽ नईं अछि घरमे, कहू करत के हमर टहल?
बौआ सब बौआय रहल अछि, पढ़तै कथी कपार!
परदेश गेलहुँ..
जन-वन किल्लौल करै छै, कोना जेबै हम दरबज्जा
बौआ दौड़ल छल सड़कपर, गेलहुँ रोटी भेल भुज्जा
माय छथि बूढ़, छी एसगर घरमे कोना उठत ई भार!
परदेश गेलउँ। हमरो…
अहाँ जनै छी लोक केहन अछि, के कऽ देतै हाट-बजार,
साल-साल त बाढ़ि अबै छै,उजरै छै सबके संसार,
हेतै समुद्र आँगन-घर सगरो,के कउ देतै पार!
परदेश गेलउँ। हमरो छोड़लौ…
(c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन। विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.com केँ मेल अटैचमेण्टक रूपमेँ .doc, .docx, .rtf वा .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।(c) 2008 सर्वाधिकार सुरक्षित। विदेहमे प्रकाशित सभटा रचना आ’ आर्काइवक सर्वाधिकार रचनाकार आ’ संग्रहकर्त्ताक लगमे छन्हि। रचनाक अनुवाद आ’ पुनः प्रकाशन किंवा आर्काइवक उपयोगक अधिकार किनबाक हेतु ggajendra@videha.co.in पर संपर्क करू। एहि साइटकेँ प्रीति झा ठाकुर, मधूलिका चौधरी आ’ रश्मि प्रिया द्वारा डिजाइन कएल गेल। सिद्धिरस्तु


c: text/html

text:
भौतिक शास्त्रमे नोबेल पुरस्कार पाबनिहार पहिल वैज्ञानिक विल्हम कोनराड रोन्टगेन
भौतिक शास्त्रमे नोबेल पुरस्कार (भौतिक शास्त्र, रसायन विज्ञान, साहित्य, शान्ति आ क्रिया विज्ञान तथा चिकित्सामे सँ एक छी जकरा सन् १८९५ मे अल्फ्रेड नोबेलक इच्छा अनुसार स्थापना कएल गेल छल ।[१][२] ई पुरस्कार नोबेल फाउण्डेशनद्वारा प्रशासित आ एकेडमीद्वारा निर्वाचित पाँच सदस्य होइत अछि जे भौतिकशास्त्रक लेल नोबेल समितिके प्रस्तावमे शाही विज्ञान स्वीडीश एकेडमीद्वारा सम्मानित कएल जाइत अछि । ई पुरस्कार प्रत्येक वर्ष दिसम्बर १० मे नोबेलक मृत्युक वार्षिकोत्सवमे एक वार्षिक समारोहमे स्टकहोममे प्रस्तुत कएल जाइत अछि । भौतिक शास्त्रक नोबेल पुरस्कारके बहुतेक महत्वक संग वैज्ञानिकसभ देखैत अछि । भौतिक शास्त्रक पहिल नोबेल पुरस्कार जर्मनीक विल्हम कोनराड रोन्टगेनके असाधारण सेवाक मान्यतामे हुनकाद्वारा उल्लेखनीय खोज "किरण (वा एक्स-रे)"क लेल सम्मानित कएल गेल छल ।

robotstxt: allowed

filter: keep


text:
Thursday, June 7, 2012
लफक साग :: जगदीश प्रसाद मण्डल
गाममे खेतीक चर्च उठिते लाल काकीक लफक सागक चर्च उठिये जाइत अछि। ओना चरचोक क्रम अछि, मुदा लाल काकीक अलग पहिचान रहने उपजासँ उठैत चर्चक संग व्यक्तित्वक चर्च उठिते रामायण-महाभारतक प्रमुख पद्यक चर्च जकाँ हुनको होइते छन्हि। चरचोक भिन्न-भिन्न क्रममे एना होइत जे कतौ-कतौ खाली गहुमेक चर्च चलैत तँ कतौ अगबे धानक। कतौ खइहनक संग दलहनोक चर्च चलैत तँ कतौ खइहन, दलिहन, तेलहनोक उठि जाइत। कतौ अन्नक संग तीमनो-तरकारीक उठैत तँ कतौ तीमन-तरकारीक संग फलो-फलहरिक। कतौ एहनो होइत जे खेतीक संग माछो आ दूधोक चर्च उठि जाइत। भनडाराक भजनमे जहिना कतौ साखीसँ भजन शुरू होइत तँ कतौ भजनक बीच-बीचमे, तँ कतौ साखियेसँ विसर्जनो होइत।
तहिना लाल काकीक सेहो छन्हि। लफ सागक संग लाल काकीक सिनेह खाली सिनेहे नै जिनगी सेहो ओहन छन्हि जेहन वैवाहिक बंधन होइत। जहिना कनाह-खोरसँ लऽ कऽ दिबड़ा भीड़मे बसैबलाक संग एकसँ एक देवसुनरि अपन जिनगी समर्पित कऽ अपन कुल-खनदानक संग समाजक पाग मुरेठा सम्हारि रखैत तहिना लाल कािकयो छथिये।
जइ दिन लाल काकी सासुर एली तही दिनसँ लफ साग सेहो संगे-संग एलनि। दुरागमन भेलापर जखन लाल काकी सासुर विदा हुअए लगली तँ सतरिया धान खोछिमे दइले जे राखल रहनि तहीमे लफ सागक बीआ छिपा कऽ ओही धानमे ई सोचि मिला लेलनि जे जँ कागजक पुड़ियामे वा लत्तामे बान्हि राखब तँ खोछि भरनिहारि देखिये जेतीह, जखने देखती तँ खोलबे करती। जखने खोलती आ सागक बीआ देखती तँ हो-ने-हो डाइन-जोगिनक फसाद ने कहीं उठि जाए। निछौहैमे कनी समयै ने लगत मुदा कियो बूझत तँ नै। सएह केलनि। सागक बीआ नैहरसँ सासुर अनैक कारणो रहनि। जहिना हजारोक भीड़मे प्रेमीक नजरि प्रेमिकापर रहैत तहिना लाल काकीक प्रेमी साग तँए संग नै छोड़ए चाहथि। ओना मनमे ईहो होइत रहनि जे अनेरे किअए सागेक बीआ लऽ जाएब, जइ गाम जाएब तोहू गामे तँ लफ साग होइते हेतै, मुदा मन नै मानलकनि। मनोक मानब तँ साधारण नहिये अछि। भलहिं साधारणो बात वा काज कहि मना लेब, ई अलग अछि। लाल काकीक मन ऐ दुआरे नै मानलकनि जे गाम-गाममे जहिना धानक खेती होइतो एकरंगाहो धान होइत आ नहियो होइत। तहिना ने सागोक अछि, कतौ मतौना, ढेकी साग होइत तँ कतौ पालक-ठढ़िया। कतौ ललका ठढ़िया तँ कतौ हरिअरका। कतौ उजड़ा भुल्ला होइत तँ कतौ सतरंगा सेहो होइत। तँए जहिना गाम-गामक पानि, तहिना वाणि, तहिना खेती तहिना बाड़ी तहिना झाड़ी, तहिना फुलवाड़ी तहिना ने आनो-आन होइत। तँए कोनो जरूरी नै अछि जे लफ साग ओहू गाममे होइते हेतै। जँ नै होइत हेतै तँ लल्लो-विहल्लो भऽ जाएब। लइये जाइमे की लागत बूझब जे धाने अछि। यएह सब सोचि लाल काकी जहिना तीर्थस्थानक यात्री पनपीबा बर्तनक संग सिदहो-समर संगे लऽ चलैत तहिना लफ सागक बीआ सेहो लऽ लेलनि।
लफ सागक गुण लाल काकीकेँ बूझल रहनि। किएक तँ नैहरोमे बेसी काल खेबो करथि आ उपजेबो करथि। खेतियो हल्लुक। जखन सागक गाछ जुआ जाइत तखन ओइमे फड़ल बीआ सेहो रसे-रसे पाकि जाइत। जहिना बुढ़-बुढ़ानुसक विचार बिनु पुछनौं फूटि-फूटि झड़ए लगैत तहिना सागोक बीआ गाछक आशा छोड़ि खापड़िक लाबा जकाँ चनकि-चनकि बहरा जाइत। कतबो पानि-पाथर बरसौ आकि ठनका खसौ पृथ्वीक कोरामे छअ मसिया बच्चा जकाँ माइक छातीमे सूति रहैत तहिना सागोक बीआ सूति रहैत। मुदा अचेतन रहितो चेतन भऽ ओइ दिन फुड़फुड़ा कऽ उठि जाइत जइ दिन उठैक समए होइत। तँए कियो बीआ जोगा समैपर खेतकेँ तामि-कोरि बागु करैत तँ नहियो बागु केने ओइ खेतमे अपनो उगि जाइत जइमे पछिला साल भेल रहैक।
लफक सागमे लाल काकी जहनिक कारण छन्हि जे ओ जनै छथि जे जइठाम लोक नून-भात आकि नून-रोटी खा जीवन बसर करैत अछि तइठाम जँ चारिटा लफ सागक पत्ताकेँ एकलोटा पानिमे कनी नून दऽ मेरचाइक फाेरनसँ फोरना देबै तँ तेहेन सिनेही भऽ भात-रोटीमे सटि ओहन गति पकड़ि लैत जेना खाली सड़कमे बाहन धड़ैत। चारिये पातक मेजनक संग अाधा किलो मीटर ससारि लिअ।
जिनगीक संग पुरनिहार साग अपन कथा-बेथा ललकारी छोड़ि केकरा लग बाजत। जे ओकरा दिस घुमियो कऽ ने तकैए तेकरा कहिये कऽ की हेतै। खेतक आड़िपर पहुँचते भुखाएल नेरू-पर्ड़ू जकाँ लालोकाकीकेँ साग कहैत-
“काकी, आइ नइ हजारो बर्खसँ गेनहारी बथुआ-नोनी इत्यादि संगे-संग चलैत एलौं कियो हवाइ जहाजपर भोज-भात करैए मुदा हमरापर किअए ने ककरो नजरि पड़लै। जँ नजरि पड़ल रहितै तँ एहिना धरती धेने रहितौं।”
सागक दुखनामा सुनि लाल काकी विह्वल भऽ कहलखिन-
“बहीन, कियो अपना भागे-करमे जीबै-मरैए। तइले अनेरे किअए दुख करै छह। जइ दिन उपटि जेबह तइ दिन बुझिहक जे या तँ ई धरती नै रहए दिअए चाहैए वा ई धरती रहै जोकर नइए।”
साग बाजल- “लाल काकी, लोक बड़ कुभेला करैए। नै तँ कहू जे सिमटीक अांगन-घर बना कऽ रहैए आ हमरो जँ अखारमे कनी माटि छिड़िया सिमटीक अंगनोमे आकि छज्जियोपर लगा देत तँ कि अासीन-कातिक तक भाँज नउ पुरबै। मुदा आने साग जकाँ जे फुटा देत जे ई गरमीक छी तँ ई जाड़क। भदवारिमे साग खेबोक नै चाही से कहू जे ई होइ?”
सान्त्वना दैत लाल काकी कहलखिन-
“अइले किअए दुख करै छह, तोहर तँ मान-मरजादा एते छह जे बिनु तोरे अपन माइयो-बापक उद्धार नै कऽ सकैए। करह दहक जते कुभेला करतह से करह।”
मिथिलांचलक भोज जहिना अदौसँ आइ धरिक भोजनक इतिहास अपना पेटमे समेटने अछि तहिना गामो ने समेटने अछि। एक दिस भात दालिक संग तरकारी, तइ संग संग पानिमे बनल अदौरी, तँ तेलमे बनल बर-बरीक संग, दही-चिन्नीक संग विसर्जन होइत। जे भोज्यक इतिहास प्रदर्शित करैत तहिना बाधक बनल रखबारक खोपड़ीक संग बहुमंजिला मकानक बीच आदिक मनुखसँ लऽ कऽ सभ्य -आधुनिक- मनुष्य तकक इतिहासक झलकी सेहो दैत अछि।
जइ दिन लाल काकी सासुर एली तइ दिन ओ पनरहे-सोलहे बर्खक रहथि। आने-आन जकाँ दुइये बर्खक पछाति पतिकेँ मुइने विधवा भऽ गेली। मुदा दुइये बर्खक अभियन्तर लाल भौजी, लाल काकी, लाल दादीक माला समाज पहिरा देलकनि। एकोटा संतान नै भेल छलनि। जइ दिन पति मुइलनि तइ दिन एहेन ओझरीमे लाल काकी ओझरा गेली जे भरि पोख कानियो नै सकलीह। ओझरी लगलनि जे जइ समाजमे वैधव्य बान्ह एते सक्कत अछि जे ता-जिनगी वैधव्य धारण केने रहैत। तइपर अशुभक उपराग ऊपरसँ। मुदा कि समाज ई भार लइए जे ओकर जिनगी इज्जतक संग केना चलतै। जे समाज केकरो जीवन नै दऽसकैए कि ओइ समाजकेँ केकरो ओङरी बतबैक अधिकार छै? विधवाक संग जे-जे किरदानी समाज करैत आएल अछि आ कइयो रहल अछि कि ओ समाज सामाजिक बंधन बनबैक अधिकार रखैए? नारी जागरणक लेल ओकर सुरक्षाक पक्का बेवस्था सेहो हेबाक चाही जँ से नै तँ ने ओ परिवारक संग अपन प्रतिष्ठा बचा सकैए आ ने बाहर बचा सकैए।
पतिक परोछ भेलापर माइयो-बाप आ सरो-समाज लाल काकीकेँ कतबो हिलौलखिन-डोलौलखिन, मुदा लाल काकी अड़ि गेलखिन जे समाजमे हमरा सन बहुतो छथि, जहिना हुनका सबहक जिनगी कटतनि तहिना हमरो कटत। जते भोग-पारसमे छल तते भोगलौं आ माँ मिथिलाक फुलवारी छाेड़ि कतौ ने जाएब। जखन अपने हँसुआ, खुरपी कोदारि चलबैक लूरि अछि, तखन कतौ रहि जीवन-यापन कऽ सकै छी। अपन मान-मर्यादा अपने नै बिगाड़ब।
अस्सी बर्ख पार केलापर लाल काकीक नजरि ओइ दिस गेलनि जे-जे नजरिसँ देखने रहथि। नजरिसँ नजरि मिलाएब, टकराएब दुनू होइत तहिना लाल काकीक मनमे सेहो उठलनि। एहेन निचेनसँ जिनगीमे कहियो बैसबो ने कएल रहथि जे बुझबो करितथि आ सोचबो करितथि। जइ िजनगीमे बुधि-विचार जँ जिनगीक संग नै चलत ओ जिनगिये केहेन? गुनधुनमे पड़ल एकटा मन कहलकनि-
“हमरा सन-सन लोकक लेल जे बेवहार चलि रहल अछि ओकर निमरजना के करत?”
दोसर मन उत्तर देलकनि-
“जे निमरजना करैबला छथि ओ अपने चालिये ओंघराएल छथि तखन अनका कि देखथिन। पछिम मुहेँक गाड़ी पकड़ि पूब मुहेँ जाए चाहै छथि, से केना हेतइ।”
मनक घाेंघौज देखि लाल काकी काल्हिये जे ओराहैले बदाम अनने रहथि, ओराहैले विदा भेलीह।~
Subscribe to: Post Comments (Atom)


text:
श्री भालचन्द्र झा
ए.टी.डी., बी.ए., (अर्थशास्त्र), मुम्बईसँ थिएटर कलामे डिप्लोमा। मैथिलीक अतिरिक्त हिन्दी, मराठी, अग्रेजी आ गुजरातीमे निष्णात। १९७४ ई.सँ मराठी आ हिन्दी थिएटरमे निदेशक। महाराष्ट्र राज्य उपाधि १९८६ आ १९९९ मे। थिएटर वर्कशॉप पर अतिथीय भाषण आ नामी संस्थानक नाटक प्रतियोगिताक हेतु न्यायाधीश। आइ.एन.टी. केर लेल नाटक “सीता” केर निर्देशन। “वासुदेव संगति” आइ.एन.टी.क लोक कलाक शोध आ प्रदर्शनसँ जुड़ल छथि आ नाट्यशालासँ जुड़ल छथि विकलांग बाल लेल थिएटरसँ। निम्न टी.वी. मीडियामे रचनात्मक निदेशक रूपेँ कार्य- आभलमया (मराठी दैनिक धारावाहिक ६० एपीसोड), आकाश (हिन्दी, जी.टी.वी.), जीवन संध्या (मराठी), सफलता (रजस्थानी), पोलिसनामा (महाराष्ट्र शासनक लेल), मुन्गी उदाली आकाशी (मराठी), जय गणेश (मराठी), कच्ची-सौन्धी (हिन्दी डी.डी.), यात्रा (मराठी), धनाजी नाना चौधरी (महाराष्ट्र शासनक लेल), श्री पी.के अना पाटिल (मराठी), स्वयम्बर (मराठी), फिर नहीं कभी नहीं( नशा-सुधारपर), आहट (एड्सपर), बैंगन राजा (बच्चाक लेल कठपुतली शो), मेरा देश महान (बच्चाक लेल कठपुतली शो), झूठा पालतू(बच्चाक लेल कठपुतली शो),
टी.वी. नाटक- बन्दी (लेखक- राजीव जोशी), शतकवली (लेखक- स्व. उत्पल दत्त), चित्रकाठी (लेखक- स्व. मनोहर वाकोडे), हृदयची गोस्ता (लेखक- राजीव जोशी), हद्दापार (लेखक- एह.एम.मराठे), वालन (लेखक- अज्ञात)।
लेखन
बीछल बेरायल मराठी एकांकी, सिंहावलोकन (मराठी साहित्यक १५० वर्ष), आकाश (जी.टी.वी.क धारावाहिकक ३० एपीसोड), जीवन सन्ध्या( मराठी साप्ताहिक, डी.डी, मुम्बई), धनाजी नाना चौधरी (मराठी), स्वयम्बर (मराठी), फिर नहीं कभी नहीं( हिन्दी), आहट (हिन्दी), यात्रा ( मराठी सीरयल), मयूरपन्ख ( मराठी बाल-धारावाहिक), हेल्थकेअर इन २०० ए.डी.) (डी.डी.)।
थिएटर वर्कशॉप- कला विभाग, महाराष्ट्र सरकार, अखिल भारतीय मराठी नाट्य परिषद, दक्षिण-मध्य क्षेत्र कला केन्द्र, नागपुर, स्व. गजानन जहागीरदारक प्राध्यापकत्वमे चन्द्राक फिल्मक लेल अभिनय स्कूल, उस्ताद अमजद अली खानक दू टा संगीत प्रदर्शन।
श्री भालचन्द्र झा एखन फ़्री-लान्स लेखक-निदेशकक रूपमे कार्यरत छथि।—सम्पादक
दू गो कविता
१. अपन अस्तीत्वक असली मोल
बुझबाक हुअए
यदि अपन अस्तीत्वक असली मोल
त पुछियौक सुकरातकें
देखबियौक ओकरा
विश्वक नक्शा पर
पहिने अपन “देसक” अस्तीत्व
ओहि देस मे अपन “राज्यक” अस्तीत्व
राज्य मे अपन “जिलाक” अस्तीत्व
जिला मे अपन “गामक” अस्तीत्व
गाम मे अपन “घरक” अस्तीत्व
आ तहन घर महुक “अपन” अस्तीत्व
आ ई सभ
“विश्वक नक्शा” पर
से बूझि लियौक...
२. हमर माय
गर्भगृहक सुखासन सँ बहरेलहुँ
त हमर जन्मदात्री अपसियाँत रहय
भनसिया घर मे
तीतल जारैन केँ धूआँ मे
करैत रहय धधराक आवाहन
देहक धौंकनी कऽकऽ
आ तहिया सँ लऽ कऽ आइ धरि
ओकरा आन कोनो ठाम नहिं देखलियैक
देखलियैक
त बस कोनटा घरक ऐँठार पर
सभक ऐँठ पखारैत
कखनो अँगना बहारैत
त कखनो जारैन बीछैत
कखनो कपड़ा पसारैत
त कखनो नेन्नासभक परिचर्या करैत
खिन मे जाँत पर, त खिन मे ढेकी पर,
चार पर, चिनमार पर
अँगनाक मरबा पर, घरक असोरा पर
दिन-दुपहर, तीनू पहर जोतल
कखनो दाईक चाइन पर तेल रगड़ैत
त कखनो छौंरी सभक जुट्टी गूहैत
राति मे पहिने दाईकँ
आ तहन बाबूकें पएर दबबैत
एहि तरहें ओकर जीवनक आध्यात्म
भनसिया घर सँ शुरू भऽ कऽ
भनसिये घर मे समाप्त भऽ गेलैक
झुलसैत देखलियैक चूल्हिक आगि मे
नारीक स्वतंत्रता, ओकर अस्मिता
ओकर मान आ स्वाभिमानकेँ
कहाँ भेटलैक पलखतियो ओकरा
एहि सभ दिसि ताकहो केँ
आइ सोचै छी सेहो नीके भे्
अगिलुका पीढ़ी सचेत भऽ गेलैक
भलमनसियत सँ जँ नहिं भेटलैक
त छिनबाक ताकति भेटि गेलैक
मुदा ताँहिं की हमर मायक त्याग आ बलिदान
ईब्सेन कें नोरा सँ अथवा गोर्कीक माय सँ
रत्तियो भरि कम कहाओत?
हमरा जनितबे रत्ती भरि बेसिये बूझू


text:
ब्रजेश झा बैंक मे PO केर पद पर छथि। बिआह केँ समय सेहो ब्रजेश झा क' बहुत नकद दहेज, जेवर सभ देल गेल छल। किनको ऐहिक खबैर नहि छल जे एतेक सभकिछु देल व्यर्थ चैल जायत। नवविवाहित आरती झा केँ कोरा मे एक नौ महक बेटा सेहो छल।
आरती के माँ कहली हम सभ बहुत शौख सँ अप्पन बेटी केँ बिआह केना छलहुँ। कोहवरक रंग मलीन नहि भेल, जयमाला के माला सेहो टंगल अछि मुदा हमर बेटी क' हुनकर सासुरक लोग सभ माएर देलनि। हमर बेटी केँ संग ओ सभ सदिखन गाएर गरौज , माएरपीट करैय रहथिन। आरती हमरा हमरा सभकेँ किछु नहि बतबैय छलि, मुदा घटना के दिन रातिक 12 बजे फोन क'के कहली माँ पापाकेँ भेज क' बाबू क' ल जाउ नैय तेँ ई सभ हमरा माएर देत। हमरा संग हमर सासुरक लोग माएरपीट क' रहल छथि।
आरती केँ बहिन कहलनि कि हमर माँ, पापा बहूत शौख सँ दीदी केँ बिआह केने छल, बिआह मे साढे सोलह लाख नकदी दहेज देना छल मुदा, ओहिक बादो हमर बहिनक संग सदिखन हुनकर पति गाएर गरौज माएरपीट करैत रहथिन। बहुत प्रताड़ित करैत रहथिन। फेर चाएर चक्का केर मांग करे लागलखिन।
आरती केँ पिता कहलनि कि हमर बेटी आरती हमरा सँ केको बेर कहलक जे पापा चाएर चक्का गाड़ी द' दियौ नैय तेँ ई सभ हमरा जान सँ माएर देता। ओ सभ हमर बेटी क' मौतक नींद सुला देलक। शव के अंतिम संस्कार सेहो क' देलच। ओहिक बाद हमरा सभकेँ खबैर भेटल। लड़का जयनगर मे SBI बैंक मे PO छथि। जखन की ससुर दरभंगा मे पुलिस मे छथि।
फिलहाल पुलिस मामला दर्ज क' जांच मे जुटल अछि। आब देखबाक ई अछि जे पुलिस कतेक जल्दी आरोपी क' गिरफ्तार करैत अछि या फेर पुलिस कुम्भकर्णक निनंद में सुतैत रहत।


text:
Friday, October 18, 2013
(65) उलबा चाउर
उलबा चाउर
अगहनक पूर्णिमाक दिन। काल्हि पूस चढ़त। अदहा-अदहीपर जाड़ औत। महिना दिन पछाति पूर्णिमा औत। संक्रान्तिकेँ पूर्णिमासँ कोनो सरोकार नै छै। सरोकारो केना रहतै, एकटा दिनक हिसाबे चलै छै दोसर मासक हिसाबे। ओना दुनू दिन-राति संगे चलैए, संगे रहैए मुदा कखनि के अगुआ जाइ छै आकि पछुआ जाइ छै से ओ जानए। मुदा आब अगहनुआँ जाड़ थोड़े रहल, तहूमे ऐबेरक अगहनमे तेहेन शीतलहरि भेल जे माघोक कान काटए लगल। जहिना कोनो खेल आकि काजमे हानि-लाभ संगे चलै छै मुदा के कखनि अगुआइ छै आ के कखनि पछुआ जाइ छै से जानब सबहक काज थोड़े छी। जौं से रहैत तँ एक्के भैयारीमे कियो वर-बिमारीक तर पड़ि तरोटा बनि जाइ छै आ कियो बेटाक दहेज लऽ कऽ उपरोटा बनि जाइ छै। एक कील रहने की हेतै। तरोटा ने साधल रहत उपरौटा तँ छुट्टे रहत। तहिना जाड़ोक भेल। अगहनक शीतलहरि, समैसँ पहिनहिए माघकेँ बजा अनलक। पूस तँ बिच्चेमे रहि गेल। अगहन-माघकेँ भेँट भेने पूस हरा गेल। किएक तँ जहिना गोटे-गोटे गाएओ-महिंसकेँ आ मनुखोकेँ समैसँ पूर्ब जुआनीक सभ वयकरन अपने आबि जाइत तहिना जाड़ोक भेल। पल-पल ओस पला पाला बनबै करत। लतड़ि-लतड़ि गोरा रोपि लतड़बे करत। अनुकूल अवसरो भेटलै। कश्मीरी वर्फवारी संगबे भऽ गेलै। समैसँ पूर्व भेनौं आम जकाँ ने कोलिफट्टू भेल ने रसफट्टू आ चोकरेबो नहियेँ कएल। मुदा एते तँ भेबे कएल जे पछिया अगते पकड़ने ओसो मोटा-मोटा पाला बनि पलड़बे करत। जे हवा संग चलै छल ओ ओसक बून बनि टप-टप नाकपर होइत खसबे करत। मेघौन नै रहितो सुरूज तेना झँपाएल रहैत जे दिनो रातिए जकाँ भऽ गेल। भरिसक दशतारक ने तँ छी!!
जाड़क बैसारी भेने घूरोक चलती आएल आ गपो-शपक, पोथीओ-पुरानक। पुरुखे जकाँ स्त्रीगणोक बीच शास्त्रार्थ चलए लगल। कियो ग्रह कहैत तँ कियो ग्रहक करतूत। मुदा गपक गरमी ओतए मद्धिम पड़ि जाइत, जेतए िनर्णए होइत, जौं अपना बड़दकेँ कुड़हरिएसँ कियो नाथत तँ अनका की। तइले हम सभ अनेरे मुहाँ-ठुठी कऽ कऽ फूला-फुली किए करब। जाड़ेक मसिम छिऐ ओकरो तिहाइ हिस्सा तँ छइहे। ओकरा जे मन फुरतै, जेना मन हेतै तेना अपन करत। अपने केने ने कियो जीबैए। ओहिना तँ नै कहल गेल अछि जे अपने मुइने जग मरए।
बूढ़-बुढ़ानुसक बीच तेसरे झमेल ठाढ़ भेल। कियो कहैत जे पूस-माघमे शीतलहरि तँ देखैत एलौं, अगहनमे तँ नै देखने छेलौं। मुदा हिनको सबहक गप ओइठाम जा अँटकि जान्हि जेतए जुग-जमानाक चर्च उठि जाइत। बापेक-बेटाक सम्बन्ध जे बनि गेल ओ केते उचित छै, जखनि जुगे बदलि गेल तखनि की बदलत आ केते बदलत तेकर काेनो ठेकान छै। समुद्रक भँसियाएल नाव, लहड़िक धक्का सहत तखनि ने किनछरि धड़त। नै तँ केकर मजाल छी जे नावकेँ बँचा लेत। मुदा गाम-घरक बात उठिते सभ गप तर पड़ि जाइत। समस्या ठाढ़ भऽ कहैत जे केना बाधक लक्ष्मी एहेन समैमे घर औती। नै औती तँ उसनियाँ केना हएत आ के करती। उसनियाँ नै हएत तँ उसना चाउर केना बनत। नै बनत तँ सुपच्च खेनाइ केना हएत। अरबा-अरवानि तँ राजा-महाराजाक छिऐ, किसान परिवारक तँ उसने छिऐ ने। भलहिं नोकरिया-चकरिया अपन्आ नेने हुअए। परिवारक ओ औरत जे जेते परिवार लेल करैत ओ ओते आेइ घरक गिरथानि होइए किने। जहिना खेतक धान, पानिक संग चुल्हिपर चढ़ि अपन व्याकरण बदलि उसनल धानसँ उसना चाउर बनि उसना भात बनैत जे सुस्वादुक संग सुप्पचो होइत अछि, तहिना ने घरक लक्ष्मीओ होइ छथि।
पनरह-बीस दिनक शीतलहरि भरिसक छँटत। पोह फटिते रविया एकचारिक घूर लग बैस पीढ़िएपर खुरपी लऽ कऽ तमाकुल मिलौल गाँजा कटैत। पनरह-बीस दिनक परता भेने खुरपीओ अधबिज्झू भऽ गेल। जहिना चालि कमने पएरक होइ छै तहिना धार मोटा गेल। लेटाैल गाँजापर खुरपीक बेँटकेँ जोरसँ दबिते मनमे उठलै। बुदबुदाएल-
“केते दिनसँ निआरै छी जे गुलाब-तख्ती आ प्रेमकटारी लेब से तेहेन ने समए भऽ जाइ छै जे की लेब। बुझै छिऐ जे अपन प्रेमकटारी आ गुलाब-तख्ती खुरपीए-पीढ़िया छी।”
घूरसँ खड़ौआ जौड़क गूल निकालि चीलममे चढ़ा भोग लगबैत मंत्र पढ़लक-
“जीवैत-मरैत जे जेतए छह आबि जाह।”
पढ़ि दमसा कऽ दम मारलक। जहिना चारक वा भीतक दाबसँ घरक मुँहक चौकठिक केबाड़ कसकसा कऽ बन्न रहैत मुदा जोरसँ धक्का पाबि खुजि जाइत तहिना रवियाक कपाट खुजल। बाजल-
“दिलरामक माए, कनी एम्हर आउ?”
जड़ाएल पतिक अवाज सुनि रूपनी सिड़सिड़ाइत आबि आगूमे ठाढ़ भऽ गेली। ने दोहरा कऽ रविया किछु बजैत आ ने रूपनी। एक रंगक रोगी दोसराक की हाल-चाल पूछत। मुदा नहियोँ पुछने तँ नहियेँ हेतै। मुँहक काजे की छिऐ। खाइए कालमे ने कनी, बाँकी तँ बैसारीए रहै छै किने। तहूमे बैसारीओ की एक रंगक होइ छै, केतौ खेलहा तँ केतौ बिनु खेलहा सेहो होइ छै। तैबीच तँ बीचमानि तखने चलत किने जखनि दुनूकेँ नीके कहत। जौं से नै कहत तँ मुँहक मानिए की भेल? मुदा विहंगरो कम रहै तखनि ने जे दुनूकेँ अगल-बगल जोड़िओ कऽ चलत। जैठाम अकासे फटल छै तैठाम दरजीए बेचारा की करत, केते करत! कियो खाइक रोगसँ पीड़ित भऽ सुखाइत तँ कियो भूखक रोगसँ। मुदा तहूसँ नम्हर बिहंगरा तँ ओतए उठैत जेतए भुखेलहासँ बेसी भुखाएल-खेलहाक खेल चलैए।
दुनू परानी, रविया-रूपनी एक दोसरपर आँखि अँटकौने जेना आगू-पाछू दुनू दिस दुनू दुनूकेँ देखैत। मुदा गाँजाक चढ़ल मन रविया अपन मौन तौड़ैत बाजल-
“बुझलौं की, से किने से, आइ खिचड़ी खाइक मन होइए। तिलासंकान्तिक भरोसे की रहब।”
पतिक बात सुनि रूपनी किछु बाजल नै। मुदा रूपनीकेँ अनसोहाँत जकाँ रीब-रीब लगल। रीबरीबाइत बाजलि-
“एना किए अहाँ तिलासकराँइतक खिदहाँस करै छी। सोझ मुहेँ कहू जे खिचड़ी खाएब।”
पत्नीक बात रवियाकेँ कंठक निच्चाँ नै उतरल। गल-गलबैत बाजल-
“एकटा खिस्सा कहै छी। एगो रहै अन्हरा एगो रहै डिठरा। दुनू मिलि कातिकमे एकटा खत्ता उपछलक। तइमे फँसल एकटा अन्है। डिठरा कि केलक जे नांगरि दिससँ अन्हराकेँ पकड़बैत जहाँ उधडरेड़पर आएल आकि जोरसँ कहलकै। छोड़-छोड़ ने तँ धाए लेतौ साँप छिऐ। ओ छोड़ि देलकै। से हम थोड़े छी। अहीं कहू जे आब लोक दुरागमन करैए आकि माल-जाल फड़िछबैए छै। हे मानि लेलौं जे बर-कनियाँक दुरागमन भेल। मुदा बेटा-बेटीक की हएत। घरेक काजमे एना दू रंग किए भेल जाइ छै?”
रवियाक बात सुनि रूपनी पघिल गेली। विस्मित होइत बजली-
“उसना चाउर अइछे कनी नून दऽ कऽ टभका लेब। कचका मिरचाइ चीर कऽ दऽ देबै। तइले अहाँ किए लल-वेकल छी।”
जहिना ठीकेदारकेँ बिल-भुगतानक िदन होइत जे रोहू लेब कि मंुगरी, तहिना रवियाकेँ भेल। गरीबक गोनरि जहिना दुनू कात चिकने होइ छै तहिना दुनू परानीक भेल। रविया बाजल-
“अरबा चाउरक प्रेमी छिऐ दूध-चीनी आकि नून छिऐ। मुदा अपन सबहक तँ नूने छिऐ किने? जखनि खिचड़िए भेल तखनि चाउर, पानि, नून-मिरचाइ पड़बे कएल, एते जइमे पड़त से खिचड़ी केना नै भेल।”
खाइक ओरियान देखि रवियाक मन घूमल, गंभीरता देखबैत असथिरसँ बाजल-
“बाध गेना बीस दिनसँ ऊपरे भऽ गेल। बाधमे की भेल हएत की नै। तहूमे तेहेन ने सिल्लीक उजैहिया आएल अछि जे सभटा धान चाभि देने हएत।”
पतिक बात सुनि रूपनी अगुअबैत बजली-
“पछिला बेर देखलिऐ जे बीघा भरि सोनाइ कक्काक सूर्यमुखी फूलकेँ सुग्गे खा गेलै। बेचारे केते आशा लगा खेती केने छेलखिन।”
पत्नीकेँ भँसियाइत देखि रविया लोहछैत बाजल-
“हमरा एते सौंसे गामक हिसाब-बारी जोड़ैक काज नइए। हम माल-जालक ओगरवाहि करै छिऐ आकि चिड़ैओ-चुनमुनीक। खेलकै तँ गिरहतक खेलकै। हमर बड़ खेलक तँ राखी।”
साक्षात् वैरागी भेल िनर्विकार पतिकेँ देखि रूपनी सुरूजक धाही देखिते चड़ियबैत बाजलि-
“हम चुल्हिक ओरियानमे जाइ छी। अहाँ झब दनि बाध चलि जाउ। नै तँ गिरहत अबलट जोड़त। जौं पहिने चलि जाएब आ गिरहतकेँ देखब तँ अगुआइए कऽ कहबै जे तेते ने सिल्ली आबि गेल छै जे एको कनमा धान नै होइबला अछि।”
पत्नीक िवचार रवियाकेँ जँचल, मुदा भरल पेट जहिना ओछाइन दिस तकैत तहिना एक तँ घूरक अगियासीक ताउ तैपर गाँजाक रंग, उठैक मन नै भेलै। मुदा अागिओक तँ अपन गुण होइ छै, चाहे तँ उपयोग करू नै तँ घर जराैत। मुदा से रवियाकेँ नै भेल। मन छड़पलै। फुसफुसाएल-
“कोनो गामक नइँर-गइँर नीक नै छै। कहू जे जखनि एक्के नाओं सबहक अछि गाम, तखनि किए कोनो गामक बाधक रखवारि बीघामे दस धूर छै तँ कोनो गामक पाँच धूर। कोनो गामक चारि धूर छै तँ कोनो गामक दू धूर। मन ठमकलै। अनेरे कोन चक्करमे चकराइ छी। ई तँ रखवारिक भेल। जेकरा ने माए छै आ ने बाप। मुदा माएओ-बापबला केँ तँ देखिते छिऐ जे कोनो गामक लग्गी (खेत नपेबला लग्गा) साढ़े छह हाथक छै तँ कोनो गामक पौने सात हाथक। कोनो गामक साढ़े सात हाथक छै तँ कोनो गामक नअ हाथक। धूउ अनेरे अनकर रोग अपना सिर सिरजै छी। साबे बोझ जकाँ सदिकाल गरमुराहे होइत रहैए तखनि तँ कहुना कऽ सम्हारि खड़िहाँन पहुँचू जे पसारि कऽ सुखा लेब। बड़-बड़ लीला सभ छै। केते देखब। जखनि एक्के गामक एक्के आड़िक खेतक मलगुजारी बढ़मोत्तर कहि रेन्ट मुक्त अछि तँ बगले बलाक ओते अछि जे मलगुजारी भुगतानपर बटाइ खेत रहै छै।”
अगिला बात मनमे अबैसँ पहिने रविया फुड़फुड़ा कऽ उठल। शीतलहरिक चलैत अगते कुतरूमोमे फूलक कोढ़ी आबि गेल, से रविया देखने। पत्नीकेँ कहलक-
“वाड़ीसँ कुतरूम आनि लेब। बाध दिससँ भेल अबै छी।” कहि रविया बाधक रस्ता धेलक।
करीब अस्सी बीघाक दछिनवरिया बाध। जेकर रखवारि रविया करैत। संयोग नीक भेल जे तीन साल पहिने पछिला रखबार पंजाब गेल जे रवियाकेँ बाधक भार देने गेल। पचास बीघासँ ऊपर जमीन निच्चाँ आ पच्चीस-तीस बीघा ऊपरक बाध रहए। तइमे बीघा पाँचेक उस्सर, जइमे भरि-भरि जाँघक कुश उपजल। परदेशीया सबहक किरदानीसँ पान-सात बीघा छाहेँ भऽ गेल। तैपर रौदी भेने उपराड़ि खेत अबादे ने भेल। खोपड़ी लग पहुँचिते रवियाक मनमे उठल, अनेरे एहेन ठंढ़ामे पएरमे बेमाए किए फटाएब। तइसँ नीक जे खोपड़ी अपन छीहे। आगि सुनगा घूरे तापब। उपराड़ि चौरक बीच परतीपर रवियाक रखवारिक खोपड़ी।
घूर पजारि रविया बैस गेल हाथ-पएरक कन-कनी कमिते रवियाक मनमे उठलै। अनका जे होउ, मुदा भगवान पक्षक काज केलनि। उपराड़ि नै उपजल तँ नै उपजल, निचला तँ उपजल अछि। नै साल भरि तँ छबो मासक बुतात तँ हेबे करत। मुदा गामेमे देखै छी जे अही चौरीटा मे नहर नै भेनौं नहरक पानि एलै। बाँकी गाम तँ रौदियाहे भऽ गेल अछि।
सिताएल नढ़िया जकाँ सुरूज तँ उगल मुदा सिरसिराइत। नव विहान देखि गिरहस्तक बीच चलमली आएल। धान (पानिक धान)मे कनी ठंढ़े ने लगत मुदा सुरूजोक तँ धाही छइहे। हो-न-हो कहीं पूस-माघ अगुआएल अछि जौं कहीं पछिला डेग नपलक तँ फेर ओहिना भऽ जाएत। एक तँ रौदियाह समैक अन्न, तेकरो जौं जानि कऽ छिजानैत करब तखनि तँ आरो केतौ भऽ कऽ नै रहब।
किसानक चलमली देखि रूपनी हाँइ-हाँइ भानस केलक। आठ बजैत-बजैत हँसुआ नेने सभ निकलि गेल। जन-गिरहतसँ बाध भरि गेल। अपने रूपनी दिलरामक संग खा पति लेल बाधे खाएक लऽ विदा भेल। सात बरखक बेटा दिलराम अँगनासँ निकलिते रूपनी बेटा -दिलराम- केँ कहलक-
“बौआ, आइ उलबा चाउर खाएब।”
आगू-आगू दिलराम आ पाछू-पाछू रूपनी बाध दिस विदा भेल। किछु दूर गेलापर रूपनीक मनमे उठल। भगवान कूह फेड़लनि। नै तँ कोनो दशा बाँकी नै रहितए। जहिना अन्नक गति होइत तहिना जारनिक। ओहो तँ माघ लेल रखने छेलौं जे पार लगल। नै तँ कठुआ कऽ मरैमे कोनो भांगठ छेलए।
गाँजा पीऐत रविया आगू-आगू बेटा आ पाछू-पाछू पत्नीकेँ अबैत देखि, बुदबुदाएल-
“जे जीबए से खेलए फागु। हमरा सबहक जिनगीए की अछि जे अगिला आशापर जीब। जहिया हेतै तिलासकराँइत तहिया होउ। अपन तँ आइए छी।”
मुदा लगले मन ठमकि गेलै। आन पावनि खीरक होइ छै आ तिलासंक्रान्ति किए खिचड़ीक होइ छै। तहूमे उजरा अरबा चाउरक संग करिया तिल-गुड़-पानिक संग परसाद किए बनै छै...?
आँखि मूनि रविया विचारिते छल आकि रूपनी लगमे आबि टोकलखिन-
“जहिना गामपर रहै छी तहिना बाधोमे भकुआएले रहै छी?”
रवियाक बनल मन बाजल-
“गामपर तँ अहाँ देखि भकुआ जाइ छी मुदा बाधमे तँ अपने देखै छी किने।”
तैबीच बीघा दुइए हटि धानक खेतमे कटनिहार सबहक बीच हल्ला भेल। हल्लाक कारण रहै एक भाग सिल्ली धान चाभि देने रहै। धान नै देखि जन-सबहक बीच पाहि धड़ैक हल्ला रहए। हल्ला देखि रूपनी पतिकेँ कहलक-
“कनी जा कऽ देखियौ, जे किए झगड़ा होइ छै।”
गाँजाक असकताएल मन रवियाक, बाजल-
“हम बाधक रखबार छिऐ आकि गामक पंच छी? अपन गिरहत फड़ियाबह...।”
रवियाक बात रूपनीकेँ जँचलनि। आगूमे थारी बढ़बैत बजली-
“बेटाकेँ आइ उलबा चाउर खुआइओ देबै आ मोटरीओ बान्हि देबै।”
उलबा चाउर सुनि रविया विस्मित भऽ गेल। मन पड़लै अपन माए। माए मन पड़िते मनमे उठलै ओ दिन, जइ दिन दियारी पावनि रहै। धान अधपक्कू भऽ गेल रहै, मुदा सुभ्भर नै पाकल रहै। लक्ष्मी पूजा दिन रहने वएह अधपक्कू धान काटि, पएरसँ मीड़ि खापड़िमे भूजि चाउर कूटि भात खेने रही। हाथ-मुँह धोय रविया दिलरामकेँ कहलक-
“बौआ, अहूँ कनी खा लिअ।”
भरल पेट दिलराम नकारैत बाजल-
“नै, खिचड़ी नै खाएब, उलबा चाउर खाएब।”
उलबा चाउर सुनि रवियाक मनमे खीझ उठल। बाजल-
“उलबा चाउर लगले केतएसँ औतै। बड़ अगुताएल छेँ। के तोरा मन पाड़ि देलकौ?”
निष्कपट दिलराम बाजल-
“माए कहलक।”
माएक नाओं सुनि रविया ठमकि गेल। जहिना मंदिर जाइसँ पहिनहि ने भगवान आबि राशि लगा लऽ जाइ छथिन, तहिना ने गाछोक पीपही रोपिते-काल पाकल आम आगूमे आबि जाइ छै।
फेर दोसर खेतमे हल्ला उठल। पानिक तरमे आड़ि डूमल। खाली आड़िक खरही टिक-टिक करैत। मुदा सभ ठामक ओगरवाहि की बन्दूके हाथे होइ छै। खरहोरिक कड़ची केना ओगरवाहि करैए। झगड़ाक कारण रहै एकटा खेतक धान चतड़ि-लतड़ि दाेसरा खेतमे चलि गेल। पहिने तँ रवियाकेँ सोझ-साझ बात बूझि पड़लै, मुदा लगले मन ठमकि गेलै। पानिक संग माटिक प्रश्न उठि गेलै। ई केहेन होइ छै जे लोक कलम-गाछी लगबै-काल आड़िक कातमे झमटगरहा गाछ लगा दइ छै जे नमड़ि कऽ दोसरा खेतक उपजा खा जाइ छै। बूढ़-बुढ़ानुसक सेहो कहब छन्हि जे घर लग बाँस नै लगाबी, एक तँ लत्ती-गाछक सीमापर बसल अछि दाेसर तेहेन सिराह होइए जे जेते दूर ओकर छाँह जाइ छै तेते दूर ओकर सीरो जाइ छै। जौं जेबेटा करितै तखनि तँ नै कोनो, मुदा तरे-तर तेहेन खच्चरपनी करै छै जे जेते दूर जाइ छै दोसराक बास नै हुअ दिअ चाहै छै। खिचड़ीसँ मन भरिते रविया पत्नीकेँ कहलक-
“हमरा अङौस-मङौस करैक मन होइए, अहाँ बाध घुमने आउ।”
पतिक समरपन देखि रूपनी बजली-
“थाल-पानिमे बौआकेँ केना लऽ जेबै। एतै छोड़ि दइ छिऐ।”
खेते-खेत रूपनी टहलि घूमि कऽ आबि पतिकेँ कहलक-
“बलौकिया धान छोड़ि सभ ऊपरा-ऊपरी छै।”
बजैत-बजैत मनमे उठलै, घरमे कोठी-भरली तँ नहियेँ अछि एते धान रखब केतए। आब कि धान-चाउरक चोर रहल जे कियो चोरा लेत। आब तँ हिस्सा-बखराक चोरि देखाइओ आ छिपाइओ कऽ होइ छै।
रविया पुआरक ओछाइन सेरियबैत निनियाँ देवीक स्तुति करिते छल आकि पत्नीक बुदबुदाएल बात सुनि गेल। मन मुरुछि कऽ तुरुछि गेलै-
“बड़ लाल बुज्झकरि बनै छथि, अच्छा एकटा कहू जे जइ गाममे सभटा चाेरे रहत ओइ गाममे चोर के भेल?”
पतिक बिगड़ैक कारण बूझि रूपनी नहाएल आ बिनु नहाएल अवस्थामे पड़ल जकाँ बजली-
“पड़ू-पड़ू। लाउ घुट्ठी दाबि दइ छी।”
पियाससँ पहिने पानि, भूखसँ पहिने अन्न जहिना आगू एलासँ क्षुधाक धार रोकाइ छै तहिना दू-अढ़ाइ बजिते धान कटनिहार सबहक शक्ति सिहरए लगल। एक तँ मरियाएल रौद तैपर जट्ठर पानिक संग पछबाक लहकी। एक्के-दुइए धानक बोझ लऽ लऽ खेतसँ निकलए लगल। बोझ देखि रूपनी पतिकेँ पुछलखिन-
“हम राखी कटने अबै छी।”
पेमेंट, वेतन, महिना, पगार, तलब, तनखा आकि दरमाहा उठैकाल जहिना नोकरियाक मनमे तरंग उठै छै तहिना रूपनीक मनमे उठए लगल। तेते खेत कटाएल जे एते राखी काटब पार लगत। तहूमे बेरो खसल आ जाड़ो बेसीयेबे करत। लगले मन मानि गेलनि जे कोनो कि जमा-जिगिर अछि जे एते पुरेबे करत। जेतबे सम्हरत तेतबे काटब। बाँकी आन दिन काटब। एते दिन कियो चोरेबे ने केलकै आ एक-दू दिनमे उनटन भऽ जाएत। सोचिते-विचारिते पहिल खेत रूपनी पहुँच गेली। आँखि उठा हिया कऽ देखलनि (पानिक दुआरे) जे कोन कोणमे राखी अछि। दुइए धूर हएत तइसँ की, हएत तँ कोनो कोणेपर। मुदा नम्हर खेत रहने अदहोसँ कम खेतक धान कटाएल, तखनि राखी केना बनत। दोसर-तेसर-चारिमो खेत तहिना। पाँचम-टामे राखी बेड़ाएल। धान देखि रूपनीक मनमे सबुरक सबुरदाना छिड़िया गेलनि। पाँजो भरि धानक आँटी बान्हि माथपर उठौने धानक गदियाएल पानि देहपर टघरैत रहनि। समुच्चा देह भीजल रूपनी खोपड़ी लग पहुँचली। अरामसँ पति आ पुत्रकेँ देखि विभोरसँ विसरभोर भऽ गेली। मोने ने रहलनि जे माथपर धानक भारी आँटी अछि। धानक आँटी देखि रविया मुस्की दैत पुछलकनि-
“एहेन जे अहाँ छी जे बेटा-दिलरामकेँ बाधे अबैकाल उलबा चाउर गछि लेलिऐ आ अखनिसँ जे छाल-छोड़ाैत से केहेन लगत।”
बिहुँसैत रूपनी बजली-
“जइ बेटाकेँ गछलिऐ तेकरा पूरा कऽ छोड़बै। ऐठामसँ जाएब, एक पाट हएत मलि लेब। चुल्हि पजारि गरमा लेब। साँझे परतै तँ कि हेतै, कोनो कि अनका आँगना जाएब जे भरली साँझ नै कुटए देत। अपने ढेकी अछि जखनि पलखति हएत तखनि कूटब। तँए कि बेटाकेँ...।”m m m
Subscribe to: Post Comments (Atom)


text:
Sunday, August 3, 2014
प्रोफेसर बेटा (क. नन्द विलास राय)
प्रोफेसर बेटा
गामक नाओं मौआहा। जिला सप्तरी। नेपाल अधिराज्य। बेस झमटगर गाम। बारहो वर्णक लोकक बसोबास करैबला गाम। ओइ गाममे एक गोटेक नाआंे रौदी राउत। हुनकर उमेर लगधग अस्सी बरख। पाँच हाथक लमगर मरद। श्याम वर्ण। मेहनती आ स्वाभिमानी बेकती।
हम अपना मामा लेल भोँट मागए मौआहा गेल छेलौं। मामा नेपालक संविधान सभाक सदस्यक लेल ठाढ़ भेल छला। ओही क्रममे हमरा राउतजीसँ भेँट भेल छल। जखनि हम आ हमर दूगो संगी रामबाबू आ गिरिश सभ कोइ राउत जीक दरबज्जापर पहुँचलौं तँ ओ ओतै छला। हमरा सभकेँ बड़खातिर बात केलनि। अपना पोताकेँ बजा चाह पियौलनि। हम हुनकासँ अपन मामक लेल भोँट मंगलियनि तँ ओ कहला-
“जे नीक लोक हएत तिनका हम जरूर भोँट देब।”
रातिमे हमरा सभकेँ रूकबाक लेल आग्रह केलनि। हमहूँ सभ सोचलौं, एतएसँ बरिसाइन बारह किलो मीटर अछि। ओतए जाइसँ नीक हएत रातिमे एतै रूकि आरो भोँटर सभसँ सम्पर्क करी। हम राउत जीकेँ कहलियनि-
“हम सभ अहीं ऐठाम रातिमे रूकब, भोजनो करब आ अरामो करब। ताबे हम सभ भोँटरसँ सम्पर्क करैले गाम घुमै छी।”
राउतजी कहलनि-
“सबेरे आबि जाएब।”
हम सभ आठ बजे रातिमे हुनका ओइठाम पहुँचलौं। ओ हमरे सबहक बाट ताकि रहल छला। हमरा सभकेँ पहुँिचते पोताकेँ हाक दऽ पानि अनैले कहलखिन। हम सभ हाथ मुँह धोलौं। राउतजी अपना पोताकेँ कहलखिन-
“हिनका सभकेँ जल्दी भोजन करा दहुन। भूख लगल हेतनि।”
किछुए काल पछाति हमरा सभकेँ आँगन लऽ गेला।
भीतक देबाल आ ऊपर खपड़ासँ छाड़ल घर छल। अँगना आ ओसारा बड़ चिक्कन-चुनमुन छल। पछवरिया ओसारिपर हमरा सबहक भोजन लेल कम्बलक आसन लगौल छल। हम सभ भोजन केलौं। जाबे धरि हम सभ भोजन केलौं ताबे धरि राउतजी अपने बैसल रहला आ पोताकेँ कहि हमरा सभकेँ परसन-पर-परसन दिया खुअबैत रहला। हम एक बेर हुनकाेसँ भोजनक आग्रह केलियनि तँ कहला जे हम पछाति करब। भोजनक पछाति हम सभ दरबज्जापर आबि गेलौं। किछुए काल पछाति राउतोजी भोजन कऽ हमरा सभ लग आबि कऽ बैसला। हम हुनकासँ परिवारक विषयमे चर्चा केलियनि। ओ जे अपना परिवारक विषयमे कहलनि ओइसँ हुनक वेदना बुझहलियनि। ओ कहला-
“बौआ, हमर बाबूजी हमरा मात्र दू बीघा खेत दऽ गेल छला। हम दूध बेचि आ तरकारी खेती कऽ आइ दस बीघा जमीन बनेलौं। हमरा तीनटा बेटा आ एकटा बेटी अछि। बेटीक बिअाह भऽ गेल अछि। जमाए मास्टर छथि। जेठका बेटा गिरहस्त आ मझिला प्रोफेसर अछि। छोटका बेटा बी.ए.पास कऽ गामे धनकुट्टा मील आ आँटाचक्की चलबैए। प्रोफेसर राजविराजमे मकान बनेने अछि। लोको वेद ओतै रहै छै। एकटा प्रेस सेहो चलबैए। रूपैआक नीक आमदनी छै।”
तैपर हम पुछलियनि-
“बाबा, प्रोफेसर साहैब तँ भैयारी सभकेँ मदति करिते हेथिन।”
तैपर राउतजी कहला-
“बौआ, से जुनि पूछू। दुनियाँमे कोइ केकरो नै छिऐ। लोक केते दुख काटि बाल-बच्चाकेँ पढ़बैए। मुदा जखनि बेटा कमाए लगै छै तँ सभटा बिसरि जाइ छै। लोकवेदक अलाबे किछु नजरिएपर ने चढ़ै छै।”
पुछलियनि-
“से किए कहै छिऐ, अहाँ?”
राउतजी कहला-
“जखनि हमर मझिला बेटा दरभंगामे पढ़ैत रहए तखनि जेठका भाय हर जोति कऽ ओकरा खर्चा देलक। जखनि पाइ घटि गेलै तँ एम.ए.क फारम भरै काल जेठकी कनियाँ अपन हौंसली बन्हक लगा पाइ पठेलक। जखनि राजविराजमे प्रोफेसरी भेलै तँ ओ सभटा बिसरि गेल। पछाति एकटा प्रेस खोललक तँ कहलिऐ छोटका भाएकेँ रखि लहक तँ हमर बात नै मानि अपना सारकेँ रखलक। किछु दिनक बाद हमरा जेठकी पुतोहुकेँ पेटमे दरद उठलै। राजविराजमे डाक्टर लग लऽ गेलिऐ। डाक्टर कहलक जे हिनका पेटमे पाथर भऽ गेलनि। जल्दीसँ ऑपरेशन करबए पड़त। दरभंगा लऽ जा करा दियौ। बीस हजारक खर्चक अनुमान डाक्टरो कहलनि। हम चाउर-गहुम बेचि कऽ पनरह हजारक इंजाम केलौं आ पाँच हजार टाका प्रोफेसरसँ मंगलिऐ तँ कहलक, हमरा लग एक्कोटा टाका नै अछि। परिवारमे बड़ खर्च होइए। तैपर हम कहलिऐ, हौ, बड़की कनियाँ तोरा पढ़ाइमे बड़ मदति केने छथुन। अखनि ओ बेराम अछि तँ तूँ कहै छह पाइए नै अछि। केते दुख हेतनि बड़की कनियाँकेँ। मुदा ओ एको रूपैआ नै देलक। अंतमे हमर पत्नी अपन कौटबी बेचि टाका देलक। दरभंगा संगे जाइले प्रोफेसरकेँ कहलिऐ तँ सेहो तैयार नै भेल कहलक, मारि काज अछि। एको मिनटक छुट्टी नै अछि। तखनि हम हमर जेठका बेटा आ पत्नी सभ कोइ दरभंगा जा बड़की कनियाँक ऑपरेशन करेलौं।”
तैपर हम पुछलियनि-
“अँए यौ, प्रोफेसर साहैब किछु ने मदति केलथि?”
राउत जी कहलनि-
“एकटा दोसर गप बतबै छी। हमर किछु जमीन नहरिमे चलि गेल रहए। सरकार जमीनक मुआबजा भुगतान केलक। राजविराजेमे रूपैआ भेटल। रातिमे हम रूपैआ प्रोफेसरकेँ रखैले देलिऐ। भिनसर भने गाम अबै काल रूपैआ मंगलिऐ तँ ओ कहलक, हमरा रूपैआक बेगरता अछि। अहाँ लग तँ रखले रहत दू मास पछाति आपस करब। जखनि तीन मास पछाति छोटका बेटाले धनकुट्टा मील आ आटा चक्की बैसबैले रूपैआ मंगलौं तँ कहलक, सभ खेत-पथार तँ ओही भाय सभ लेल छोड़ि देने छिऐ। हम तँ मात्र खरचे जोकर चाउर-गहुम-दालि-अल्लू-पिआजु अनै छी बाँकी सभ किछु तँ ओकरे सभ लेल रहि जाइत अछि। पाँच हजार रूपैए रखि लेलौं तँ कोन बड़का अन्हैर भऽ गेल। बेटीक जे बिआह केलाैं ओहूमे एकोटा छिद्दी नै देलक। ई प्रोफेसर तँ ओहू दुनू भाँइक सम्पति हरपैले चाहैए। एतेक दिनसँ प्रोफेसर अछि। प्रेस सेहो चलबैत अछि जइसँ रूपैआक नीक आमदनी छै। मुदा आइ धरि हमरा आकि माएकेँ एक्को टाका नै देने हएत। बौआ, जे विद्वान से बेइमान।”
हमरा राउत जीक बात सुनैत-सुनैत निन्न आबए लगल। कहलियनि-
“बाबा, हम सुतै छी। अहूँ सुति रहू।”
¦
Subscribe to: Post Comments (Atom)


text:
जयन्त ठाकुर ।
प्रदेश नम्बर २ के अस्थायी राजधानी जनकपुरधाम बनि गेल अछि । स्थायी राजधानी सेहो जनकपुर बनत से लगभग निश्चित अछि । एहिसँ मैथिली रंगमञ्चमे काज कएनिहार कलाकारसभक किछु बेसीए हर्षित छथि । किए नहि हुए पहिने हुनकासभके मोफसलके कलाकार कहि सम्बोधित कएल जाइत छल आब स्वयं राजधानीके कलाकार बनल छथि । एहनमे मैथिली रंगमञ्चमे लागल कलाकारसभके कि अपेक्षा छन्हि ? एहिपर कलाकारसभ कि सोचैत छथि ई बुझवाक ईच्छा सभकिओके होइत हएत ।
रामनारायण ठाकुर ः वि.सं. २०३० सालसँ अनवरत रुपमे मैथिली रंगमञ्चमे लागल कलाकार रामनारायण ठाकुर अपन रंगमञ्चक कैरियरमे कहिओ अतेक बेसी खुशी नहि छलथि । ओ कहैत छथि पहिने हमरासभके काठमाण्डू जाइत छलहुँ तऽ मोफसलके कलाकार कहि चिढबैति छल आब तऽ हमहुँसभ राजधानीक कलाकार बनि गेल छी । आब एहि प्रदेशक नाम मिथिला हुए से हार्दिक ईच्छा अछि हुनक कहव छन्हि । आब कमसँ कलाकारक सम्मान बृद्धिके दिशामे सेहो काज हएत आ मैथिली रंगथमञ्च अपन उचाई पकरत से विश्वास अछि ।
अशोक दत्त ः प्रदेश नम्बर २के राजधानी बनलाक बाद जनकपुरमे रंगमञ्चक विकासके सभसँ पहिने सरकारी स्तरसँ वातावरणक निर्माण होएबाक चाही मैथिलीक बरिष्ठ गीतकार अशोक दत्तके कहव छन्हि । एहिके लेल अन्तर्राष्ट्रिय स्तरके रंगशाला, नाट्यशालाक निर्माण होएबाक चाही । जे साजसज्जासँ सुसज्जित हुए । प्रदेश नम्बर २के सर्वाधिक बाजल जाएबला भाषा मैथिली रहलाक कारण बेसीसँ बसी एहि भाषाक विकासमे पहिल चरणम काज होएबाके चाही मुदा एहि संग संगे भोजपुरी, थारु लगायत एहि प्रदेशमे बाजल जाएबला भाषाक संरक्षण सम्बद्र्धनके दिशामे सेहो प्रदेशसभा सदस्यसभके ध्यान जाएत से विश्वास अछि । निसन्देह ई राजर्षि जनकक मिथिला राज्यक राजधानी जनकपुर अछि एहि हिसाबसँ एहि प्रदेशक नाम मिथिला हुए से हमर मान्यता रहल बरिष्ठ गीतकार दत्त कहैत छथि ।
सुनिल मल्लिक ः हमरासभक लेल ई गौरव करएबला विषय अछि । राजर्षि जनकक भूमि जनकपुरधाम जे बहुत पहिनेसँ राजधानी छल आब हमरोसभक क्षेत्रके राजधानी बनल अछि । अखन अस्थायी राजधानी अछि विश्वास अछि जे ई स्थायी राजधानी सेहो बनत आ बहुमत सदस्य एहि प्रदेशक नाम मिथिलाक लेल सहमति जनौता ई कहव छन्हि मैथिलीक बरिष्ठ संगितकार एवं गायक सुनिल मल्लिकके । जनकपुर राजधानी बनलाक बाद मैथिली भाषा संस्कृतिमे बेसीसँँ बैसी काज हुए, कलाकारक स्तर बृद्धिक लेल काज हुए से अपेक्षा रहल बात कहैत छथि ।
रितेश पाटली ः जनकपुर राजधानी बनब हमरासभक लेल सौभाग्यक विषय अछि । अखन अस्थायी राजधानी रहितो विश्वास अछि प्रदेश नम्बर २ के स्थायी राजधानी जनकपुरे बनत । एहिसंगे एहि प्रदेशक नाम मिथिला हुए से चाहैत छी । आब ई राजधानी बनलाक बाद मैथिली रंगमञ्चमे लागल कलाकारसभके सेहो स्तर बृद्धिक दिशामे काज हएत से विश्वास रहल बात कलाकार रितेश पाटली कहैत छथि ।
कलाक क्षेत्रमे सेहो सरकारी स्तरसँ फण्डके व्यवस्था हएत जाहिसँ मैथिली रंगमञ्चक कलाकारसभके काज करएके निक माहौल बनत पाटलीक कहव छन्हि । पहिने जाहि प्रकारसँ मैथिली रंगमञ्चमे लागएसँ कलाकारसभ हिचकिचाइत छलथि ओ माहौल हटत हुनक कहव छन्हि ।


text:
(हास्य कविता)
नेहोरा करैत करैत मरि गेल कारीगर
नहि लियअ आ ने दियअ करीक्का रूपैया
मुदा ई की कोनो काज करेबाक अछि
त कहल जायत जल्दी लाउ करीक्का रूपैया।
मौका भेटला पर सरकारी बाबू नहि छोड़त
रूपैया बिन एक्को टा काज ने होएत
अहाँ फायल ल व्यर्थ घूमैत छी यौ भैया
काज करेबाक अछि त जल्दी लाउ करीक्का रूपैया।।
कहलहुँ त स्वीस बैंक मे खाता खोलाएब
चुपेचाप पार्टी ऑफिस मे चंदा जमा कराएब
जीबैत जिनगी हम अप्पन मुर्ती बनाएब
मोन होएत त विदेश यात्रा पर जाएब।।
कतबो हल्ला करब तै स की
स्वीस बैंक मे जमा रहत करबै की
लुटा रहल अछि सरकारी खजाना
अहुँ लुटु हमहुँ लुटैत छी जमा करू करीक्का रूपैया।।
भ्रष्टाचाराक ढे़रीऔलहा संपति हमरे छी
एहि दुआरे पक्ष-विपक्ष मे झगरा भेल औ भैया
एक दोसराक मुँह पर करीक्का स्याही फेकलक
राजनैतिक घमासान मचा देलक करीक्का रूपैया।।
रामलीला मैदान मे जनआंदोलन भेल
लोकपाल पर कोनो ठोस कारवाई ने भेल
सरकार फोंफ काटि रहल अछि बुझलहुँ की
साफ सुथरा लोकपाल कहियो आउत ने।।
भ्रष्टाचार मे खूम नाम कमेलहुँ मुदा
तइयो संतोष नहि भेल औ भैया
भ्रष्टाचाराक रोटी खा देह फुलाउ
संपैत ढ़ेरियाउ अहाँ जमा करू करीक्का रूपैया।।
दुनियाक सभ सँ नमहर लोकतंत्र मे
कुर्सी हथिएबाक होड़ मचल अछि
अहाँ जुनि पछुआउ गठजोड़ करू यौ भैया
चुपेचाप अहाँ जमा करू करीक्का रूपैया।।
हल्ला-गुल्ला करने किछ काज ने होएत
बिना किछ लेने-देने फायल ने घुसकत
ईमानदारी स किछो नहि तकैत की छी
जल्दी जेबी गरम करू लाउ अहाँ करीक्का रूपैया।।
लेखक:- किशन कारीगर


text:
हुनकर बात से आहत सुशील कुमार मोदी कहला कि ई उवे लालू प्रसाद छैथ, जिनकर शासनकाल क' बिहार मे जंगलराज कहल जायत छल। जतेक व्यवसायी ओहि दौर मे पलायन करे लागल छल। लालू क' बजट केर बोध नहि अछि। हुनका बजट पर बाजबाक कुनु अधिकार नहि अछि। बीजेपी नेता सुशील कुमार मोदी आम बजट क' गरीब आर पिछड़ल राज्य सभक लेल लाभप्रद बतौलन्हि।
उल्लेखनीय अछि कि आम बजट क' लालू यादव निराशाजनक बजट करार दैत कहलैन्ह कि एहि बजट मे गरीब, किसान सभक लेल किछो नहि अछि। लालू प्रसाद यादव जाहि समय रेल मंत्री छलाह, हुनकर रेल बजट केर बहुत तारीफ भेल छल। रेलवे क' मुनाफा मे पहुँचेबाक 'मैनेजमेंट' केर गुर सिखेबाक लेल हुनका विदेश से सेहो बुलावा आयल छलैन्ह।


text:
-मण्डला थिएटर द्वारा आयोजित अन्तर्राष्ट्रीय युवा नाट्य महोत्सवमे मिथिला नाट्यकला परिषद जनकपुर , "बुधियार छौड़ा आ राक्षस" रसियन कल्चर सेन्टर, कमल पोखरी , काठमाण्डूमे २५ नवम्बर २०११ साँझमे भेल।
-रमेश रंजनक लेखन, अनिलचन्द्र झाक निर्देशन
-नाटकक कलाकार परमेश झा, रवीन्द्र झा, प्रियंका झा, आ रीना रीमाल
-"बुधियार छौरा आ राक्षस"क ट्राइल शो २५ नवम्बर २०११ केँ काठमाण्डूक स्कूली विद्यार्थी सभकेँ देखाओल गेलै।
पूर्वपीठिका:
मिथिला नाट्यकला परिषद (मिनाप), जनकपुर एकटा विशेष नाटक "बुधियार छौड़ा आ राछस" बौवाबुच्चीक लेल लऽ कऽ आबि रहल अछि। सम्वादसँ बेशी क्रियाप्रधान ऐ नाटकक अन्तिम तैयारीक हेतु मिनाप एक सप्ताहक कार्यशाला समाप्त केलक अछि। क्रियाप्रधान हेबाक कारण ई विश्वक कोनो मंचपर प्रस्तुत कएल जा सकैत अछि कारण जे मैथिली नहियो बुझै छथि ओ ई नाटक बुझि सकै छथि। नाटक एक घण्टाक अछि। एकर आलेख अछि रमेश रंजनक आ निर्देशन अछि अनिलचन्द्र झाक। ऐ मे अभिनय कऽ रहल छथि परमेश, रवीन्द्र, प्रियंका आ रीना।
मिथिला नाट्यकला परिषद् , मिथिलांचलक मात्र नै नेपालक अग्रणी नाट्य संस्था अछि | अपन ३२ बर्षक यात्रा पूरा क' चुकल मिनाप ,एम्बैसी ऑफ़ डेनमार्कक सहयोग मे रंगमंचक प्रसार लेल नेपालक १७ ठाम अहि नाटकक प्रदर्शन करत | नाटकक अंतिम रूप देबयमे डेनमार्कक नाटक निर्देशन एक्सपर्ट जच्क्कुए मेदिस्सें आ सेट डिजाइनर क्रिस्टन क्रिम्स्सें २ बेर एक-एक हप्ताक प्रशिक्षण देलैन| नाटकक प्रेमिएर २२ तारीखकें काठमांडूमे हैत|
नाटकक कथा : दंत्य कथापर आधारित अहि नाटकमे एकटा किशोर गैर जिम्मेबार व्यवहारसं कोना परिवर्तन करैत अछि व एकटा राक्षसकें मारैत अछि आ ओकर भगिनी संग विवाह करैत अछि से देखाओल गेल अछि| नाटक सन्देशमूलकसं बेसी मनोरंजनात्मक अछि| अहि नाटकमे एकटा राक्षस एकटा बुढ़िया कए जीविकोपार्जनक एकमात्र स्रोत ओकर गायक अपहरण क' क' ल' जैत अछि| माय अपन बेटा कए गायकें बचाबय नहि सकलापर धुत्कारैत अछि| तखन बेटा राक्षसकें माइर क' गाय फिरता अनबाक प्रण करैत जंगलमे जैत अछि| जंगलमे राक्षसक भगिनी भेटैत छै| दुनुमे प्रेम भ' जैत अछि| अंततः छौरा राक्षसकें अपन बुधिसं माइर दैत अछि| आ ओकर भगिनी आ अपन गाय ल' क' चलि अबैत अछि |सरल कथात्मकता आ सरल प्रबाह अहि नाटक कए विशेषता अछि|मिनाप अहिसं पहिले एहन प्रयोगक नाटक नहि केने छल|


text:
अपने क' बता दी पांच जजक संविधान पीठ द्वारा 18 मई क' एहि पर फैसला सुरक्षित राखल गेल छल। एहि व्यवस्था क' खत्म करबाक लेल मुस्लिम महिला सभक दिस सँ सुप्रीम कोर्ट म' दलील राखल गेल छल, जखनकि पर्सनल लॉ बोर्ड द्वारा ऐहिके धार्मिक मसला बतबैत एहि पर सुनवाई नहि करबाक मांग काएल गेल छल।
केंद्र सरकार द्वारा सेहो सुनवाई केर दौरान तलाक-ए-बिद्दत माने एक संग तीन तलाक क' खत्म करबाक लेल सुप्रीम कोर्ट म' अपनी काएल गेल छल आओर देल गेल हलफनामा म' कहल गेल छल कि तीन तलाकक प्रथा वैध नहि अछि एहि लेल ई प्रथा बंद होएबाक चाही।
सुनवाई केर दौरान कोर्टक समक्ष ऑल इंडिया मुस्लिम पर्सनल लॉ बोर्ड मानने छल कि ओ सभ काजी सभक विचार जारी करैत ट्रिपल तलाक पर नहि सिर्फ महिला सभक राय लेत, बल्कि हुनकर निकाहनामा म' शामिल सेहो करत। आब सभक नजैर सुप्रीम कोर्टक फैसला पर टिकल अछि।


text:
सच होबए जा रहल अछि सीएम नीतीशक सपना
दरभंगा । राज्य आ राज्यक बाहर किछु अन्य जिला सभ मे सरकारी आउटलेट पर नवंबर मास सं तरकारी भेटब शुरू भ जायत। एहि योजना पर काम करबा लेल जल्द टीमक गठन कयल जायत। सरकार सुधा दूध जकां तरकारिए टा नहि जमा करत अपितु बड़का बड़का शहर मे सरकार दुकान खोलि क एकरा बेचबो करत। जानकारी अनुसार एहि पूरा प्रोजेक्ट पर 487 करोड़ खर्च होयत। चालू वित्तीय वर्ष मे एकरा लेल सहकारिता विभाग अपना बजट मे 50 करोड़क प्रावधान केलक अछि।
राज्य सरकार सब्जी उत्पादन केनिहार किसान सभक सुविधा कें ध्यान मे राखि सहकारी समितिक गठन क रहल अछि। प्रखंड सं ल क जिला स्तर पर समिति आ राज्य स्तर पर सब्जी उत्पादक सभक फेडरेशन बनाओल जायत। पायलट प्रोजेक्ट के तहत राज्यक पांच टा जिला पटना, बेगूसराय, नालंदा, वैशाली आ समस्तीपुर मे एहि योजना पर काज शुरू भ गेल अछि। एहि जिला सभ मे एखन धरि 97 ब्लाक मे सं 83 गोट मे समिति गठित भ चुकल अछि।
एहि मामला मे जानकारी दैत बिहार सरकारक सहकारिता मंत्र राण रंधीन सिंह कहलनि जे बिहार तरकारी उत्पादन मे एखन तेसर स्थान पर अछि। नीतीश सरकार पहिल स्थान पर एबा लेल प्रयास क रहल अछि। जगह जगह सहकारी समिति आ फेडरेशनक गठन कयल जा रहल अछि। एहि योजनाक माध्यमे किसान सभसं तरकारी किनल जायत आ ओकरा बेचल जायत।
नीतीश सरकार क रहल अछि जोर शोर सं तैयारी
एहि प्रोजेक्ट के सफल बनेबा लेल नीतीश सरकार जोर शोर सं काज क रहल अछि। कहल जा रहल अछि तरकारी कें ताजा रखबा लेल जगह जगह कोल्ड स्टोरेज सेहो बनाओल जायत। हाट बजारक निर्माण कयल जायत। जाहि सं तरकारी कें आसानी सं नीक दाम पर बेचल जा सकय। एहि लेल सरकारी स्तर पर ठाम ठाम आउटलेट खोलल जायत। जाहि पांच जिला मे ई प्रोजेक्ट शुरू भ रहल अछि ओहि सभ स्थान पर तं तरकारी बेचले जायत एकरा अतिरिक्त राजधानी पटना सहित गया, भागलपुर, दरभंगा, मुजफ्फरपुर आ अन्य जिला सभ मे सेहो एकरा बेचबा लेल आउटलेट खोलल जायत। एकरा अतिरिक्त दिल्ली, बेंगलुरु सहित अन्य प्रमुख शहर सभमे सेहो सरकारी स्तर पर दुकान खोलल जायत।


text:
चन्दा…मैथिली साहित्य’क…..
योगदान कर्ता
श्री मनीष झा
श्री राजीव रंजन लाल
श्री पद्मनाभ मिश्र
शीर्षक लेखक/कवि
2. कतेक रास बात
3. लुका-पाती
4. रोपनी
5. इन्द्रजाल
6. पाँच पत्र
7. मैथिली भाषा
प्रिय मैथिल बन्धु;
हमर नाम पद्मनाभ मिश्र थीक. एतय अपने लोकनि केँ दु तरह केँ साहित्य पढ़बाक हेतु भेटतः- स्वयँसेवी साहित्य आ स्वयँपोषी साहित्य. एकर विवरण एहि प्रकार सँ अछि.
स्वयँसेवी साहित्य:-
आई काल्हि'क भाग-दौड़क दुनियाँ मे खिस्सा -कहानी लिखबाक किनका समय छन्हि. हर किओ अपन पेशा आ अपन परिवार मे व्यस्त रहैत छथि. मुदा एकर ई मतलब नहि की मैथिली साहित्य'क स्रीजन बँद भऽ जाए. तेँ एकरा हेतु हम एकटा तकनीक'क प्रयोग कऽ रहल छी. एतय हम एकटा प्रस्ताव राखैत छी जे एकटा एकटा कहानी कतेको लोकनि मिलि केँ लिखु. मिथिली साहित्य'क स्रीजन तऽ होयबे करत संगे किनको बेसी टाइम नहि देब' पड़तन्हि. कहानी लिखबाक शुरुआत किओ एक लोकनि करताह. ओकर बाद ओहि कहानी केँ आगु लिखबाक जिम्मेदारी किओ आओर व्यक्ति लेताह... आ ओकर बाद'क जिम्मेदारी किओ तेसर लोकनि. कहानी'क नाँगरि बढैत जायत... तकर बाद कोनो एक उचित समय पर कहानी'क खतम करबाक समय आयत.एकरा कहल जाइत अछि कोलोबोरेटिव लिटेरेचर यानी स्वंयसेवी साहित्य…
एकर शुरुआत कयने छथि, श्री मनीष कुमार झा, एहि कहानी के आगु बढ़ेबाक जिम्मेदारी हम (यानी पद्मनाभ मिश्र)लऽ रहल छी......
वर्तमान साहित्य'क कड़ी
अध्याय-1 योगदान: श्री मनीष झा
पाइ के पियासल खेतिहर मजदूर आब चट्कल में, मिल में, दोकान में मजदूरी करय लागल, रिक्शा चलबै लागल, ठेला लग्बै लागल। अतेक केलाक बादो ओ गरीबीक आ बेबसिक अइ इन्द्रजाल सऽ नहि निकल पायल। देशक अजादी सऽ हमरा सन लोक सभ के कोन मतलब? अहिं सब कहु जे कोना अइ इन्द्रजाल सऽ गरीब बहरायत।
... पुरा पढ़बाक लेल एतय क्लिक करु
अध्याय-2 योगदान: श्री पद्मनाभ मिश्र
=================================================================
स्वयँपोषी साहित्य.
एकर विवरण एहि प्रकार सँ अछि एहि तरह के सहित्य मे एकटा लेखक स्वयँ कोनो कहानी कविता केँ आगु बढेताह. पुरा कहानी लिखबा'क जिम्मेद्दारी हुनकर स्वयँ के होएतन्हि.
आय गामो घर में पटाखा के आवाज में लुका के रोशनी नुका गेल छैक आ ओतेक उत्साह बाल वृंद में देखै में नहि भेट रहल अछि, जेहन महावीर थान में छलैक। आब महावीर थान सेहो अनुदानक अभाव में जरजर भऽ गेल छै आ बजरंग बली के छोटका मंदिर चंदा जुटा के बहुत विशाल भऽ गेलैयऽ। पटाखा बला बच्चा के माय बाप आब अपन बच्चा के गामक प्राइवेट अंग्रेजी स्कूल में पढवैत छथि आ बोरा उघै के जरूरत कोनो विद्यार्थी के नहि रहि गेल छैक।
श्री राजीव रंजन लाल जी'क लिखल इएह ब्लोग सँ लेल पाँति... पुरा पढ़बाक लेल एतय क्लिक करु
पहिल योगदान: श्री पद्मनाभ मिश्र
सामा-चकेबा,बगीया, पुडिकिया, तिलकोड,
पोखडि मे माछ आ मखान,
आर कतेक रास बात
पुरा पढ़बाक लेल एतय क्लिक करु
3. श्री हरिमोहन झा'क पाँच पत्र
योगदान: श्री राजीव रंजन लाल
हम दू माससँ बड्ड जोर दुखित छलहुँ तें चिट्ठी नहि दऽ सकलहुँ. अहाँ लिखैत छी जे बंगट बहुकें लऽकऽ कलकत्ता गेलाह. से आइकाल्हिक बेटा-पुतहु जेहन नालायक होइत छैक से तँ जानले अछि. हम हुनकाखातिर की-की नहि कएल! कोन तरहें बी.ए. पास करौलियनि से हमहीं जनैत छी. तकर आब प्रतिफल दऽरहल छथि. हम तँ ओही दिन हुनक आस छोड़ल, जहिया ओ हमरा जिबिते मोछ छँटाबऽ लगलाह. सासुक कहबमे पड़ि गोरलग्गीक रुपैया हमरालोकनिकेँ देखहु नहि देलनि. जँ जनितहुँ जे कनियाँ अबितहि एना करतीह तँ हम कथमपि दक्षिणभर विवाह नहि करबितियनि.
श्री राजीव रंजन लाल जी'क लिखल इएह ब्लोग सँ लेल पाँति... पुरा पढ़बाक लेल एतय क्लिक करु


text:
पटना । बिहार विधानसभा मे नेता प्रतिपक्ष अब्दुल बारी सिद्दीकी मुख्यमंत्री नीतीश कुमार पर एक बेर फेर तथ्यात्मक आरोप लगेलथि अछि। सिद्दीकी कहला अछि जे मुख्यमंत्री लोकतांत्रिक संस्कृति क अवहेलना क रहल छथि। सिद्दीकी कहला जे लोकतंत्र मे नेता प्रतिपक्ष क अपन वजूद अछि आ ओकर गप कए सेहो इ सरकार गंभीरता न नहि लैत अछि। सिद्दीकी कहला जे मुख्यमंत्री कोनो सवालक उत्तर देबा स बचैत छथि। लोकतंत्र मे आम जनताक सवाल क सेहो मुखिया कए उत्तर देबाक चाही, मुदा नीतीश कुमार आम जनता आ विधायक क त छोडू नेता प्रतिपक्षक सवालक उत्तर देबा लेल सामने नहि अबैत छथि। सिद्दीकी कहला जे इ परंपरा नीक नहि अछि। नेता प्रतिपक्ष द्वारा उठाउल गेल सवाल क जवाब स्वयं मुख्यमंत्री अथवा अधिकृत प्रवक्ता कए देबाक चाही। इ काज पार्टी प्रवक्ता द्वारा नहि कैल जेबाक चाही। मुदा वर्तमान सरकार एहि लोकतांत्रिक व्यवस्था कए ताक पर रखने अछि आ सरकार स पूछला पर पार्टी उत्तर दैत अछि। सिद्दीकी कहला जे ओ जखन जखन सरकार पर आरोप लगबैत छथि बा जनहित मे किछु गंभीर विषय उठबैत छथि, त ओहि स पूर्व दस्तावेज आ आंकडा क गंभीर अध्ययन करैत छथि। एहन मे हुनकर आरोप क खंडन सेहो सरकार कए दस्तावेज आ आंकडा क आधार पर करबाक चाही। मुख्यमंत्री नीतीश कुमार एहन नहि करैत छथि। ओ आंकडा त छोडू अपने उत्तर देबा लेल सामने तक नहि अबैत छथि। एहि स साबित भ रहल अछि जे ओ सवाल स भागी रहल छथि ।’ सिद्दीकी क अनुसार हुनकर सवाल पर जे हुनका नौतिकता क पाठ पढ़ा रहल छथि हुनका स त ओ सवाल नहि केने छलाह तखन कौन नैतिक आधार पर ओ हुनकर उत्तर द रहल छथि आ एहन लोक क नैतिकता क पाठ लेबा स नीक जे आत्महत्या क ली। ओ कहला जे सत्ता क नशा मे डूबल जदयू कए पार्टी आ सरकार मे अंतर नहि देखा रहल अछि। ताहि हुनका नेता प्रतिपक्ष सन लोकतात्रिक पद क मर्यादा तक क ख्याल नहि होइत अछि। एहन कुकृत सब स बिहार मे एकटा नव तरह क राजनीतिक संस्कृति पनैप सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
हमरो सवालक उत्तर त दथि नीतीश : सिद्दीकी
पटना । बिहार विधानसभा मे नेता प्रतिपक्ष अब्दुल बारी सिद्दीकी मुख्यमंत्री नीतीश कुमार पर एक बेर फेर तथ्यात्मक आरोप लगेलथि अछि। सिद्दीकी कहला अछि जे मुख्यमंत्री लोकतांत्रिक संस्कृति क अवहेलना क रहल छथि। सिद्दीकी कहला जे लोकतंत्र मे नेता प्रतिपक्ष क अपन वजूद अछि आ ओकर गप कए सेहो इ सरकार गंभीरता न नहि लैत अछि। सिद्दीकी कहला जे मुख्यमंत्री कोनो सवालक उत्तर देबा स बचैत छथि। लोकतंत्र मे आम जनताक सवाल क सेहो मुखिया कए उत्तर देबाक चाही, मुदा नीतीश कुमार आम जनता आ विधायक क त छोडू नेता प्रतिपक्षक सवालक उत्तर देबा लेल सामने नहि अबैत छथि। सिद्दीकी कहला जे इ परंपरा नीक नहि अछि। नेता प्रतिपक्ष द्वारा उठाउल गेल सवाल क जवाब स्वयं मुख्यमंत्री अथवा अधिकृत प्रवक्ता कए देबाक चाही। इ काज पार्टी प्रवक्ता द्वारा नहि कैल जेबाक चाही। मुदा वर्तमान सरकार एहि लोकतांत्रिक व्यवस्था कए ताक पर रखने अछि आ सरकार स पूछला पर पार्टी उत्तर दैत अछि। सिद्दीकी कहला जे ओ जखन जखन सरकार पर आरोप लगबैत छथि बा जनहित मे किछु गंभीर विषय उठबैत छथि, त ओहि स पूर्व दस्तावेज आ आंकडा क गंभीर अध्ययन करैत छथि। एहन मे हुनकर आरोप क खंडन सेहो सरकार कए दस्तावेज आ आंकडा क आधार पर करबाक चाही। मुख्यमंत्री नीतीश कुमार एहन नहि करैत छथि। ओ आंकडा त छोडू अपने उत्तर देबा लेल सामने तक नहि अबैत छथि। एहि स साबित भ रहल अछि जे ओ सवाल स भागी रहल छथि ।’ सिद्दीकी क अनुसार हुनकर सवाल पर जे हुनका नौतिकता क पाठ पढ़ा रहल छथि हुनका स त ओ सवाल नहि केने छलाह तखन कौन नैतिक आधार पर ओ हुनकर उत्तर द रहल छथि आ एहन लोक क नैतिकता क पाठ लेबा स नीक जे आत्महत्या क ली। ओ कहला जे सत्ता क नशा मे डूबल जदयू कए पार्टी आ सरकार मे अंतर नहि देखा रहल अछि। ताहि हुनका नेता प्रतिपक्ष सन लोकतात्रिक पद क मर्यादा तक क ख्याल नहि होइत अछि। एहन कुकृत सब स बिहार मे एकटा नव तरह क राजनीतिक संस्कृति पनैप सकैत अछि।


text:
सोमवार, 29 दिसंबर 2014
दहेज मुक्त मिथिला मुंबई-
28 दिसम्बर -२०१४ दहेज मुक्त मिथिला मुंबई-
द्वारा आयोजित 'मिथिला महोत्सव' २८ दिसम्बर भारतक आर्थिक राजधानी मुंबई मे भव्यतापूर्वक समापन भेल। एहि कार्यक्रमक विधिवत् उद्घाटन पंडित राजेन्द्र झा तथा कृष्ण कुमार झा 'अन्वेषक' केर वेदपाठ आ स्वस्तिवाचन सँ प्रारंभ कैल गेल। तदोपरान्त रश्मि प्रिया द्वारा विद्यापतिरचित गोसाउनि गीत 'जय जय भैरवि' केर गान सँ प्रारंभ कार्यक्रम मे एक सँ बढि कय एक प्रस्तुति परसल गेल। माधव राय, मनुवा ठाकुर, ज्ञानेश्वर दुबे, सुरेशानन्द, रश्मि प्रिया, प्रीति सुमन, पूजा झा - हिनका लोकनि द्वारा एक सँ बढिकय एक दहेज पर आधारित लोकगीत, विद्यापति गीत आ मिथिला महिमागान कैल गेल। भाइ माधव राय द्वारा उगना रे मोर कतय गेलाह आ ज्ञानेश्वर दुबे केर आजु नाथ एक व्रत महासुख लागत हे आ फेर सुरेशानन्द केर हे हर हमर करहु प्रतिपाला सहित अनेकानेक शिव ओ शक्ति केर आराधना जे मिथिलाक खास विशेषता अछि तेकर प्रस्तुति सँ हर मैथिली कार्यक्रम मे स्वयं महादेव आ गौरीक संग मिथिलाक पाहुन राम आ धिया सिया सब कियो आह्लादित भेलाह। उपस्थित जनमानस केर बाते कि कैल जाय जखन स्वयं आराध्यदेव आह्लादित होइथ। कार्यक्रमक भव्यता पर विमल जी मिश्र बस एतबी कहैत छथि "जे एकर वर्णन शब्द मे संभव नहि अछि'। पंकज झा, संयोजक व दहेज मुक्त मिथिलाक राष्ट्रीय अध्यक्ष कहैत छथि "समयक पाबंदी सजा बुझाइत छल - कार्यक्रमक भव्यताक शिखर-शोभा कि कहू"। राजेश राय केर शब्द अछि "बस भाइजी, अहीं टा के कमी छल, बाकी कार्यक्रम तऽ लाजबाब भेल।
एहि अवसर पर दहेज मुक्त मिथिला अभियान लेल खास रूप सँ नवीन मिश्रा द्वारा तैयार कैल गेल एक डक्युमेन्ट्री फिल्म केर प्रदर्शन सेहो कैल गेल। दहेज समाजक केहेन कूरीति अछि, एहि कूरीतिकेँ लोक जानि-बुझि कोना प्रश्रय दय रहल अछि, एकरा सँ समाजकेँ निजात दियेबा लेल अभियानक दिशा ओ दशा केहेन अछि, एहि मे आमजनक सहभागिता कोन तरहें कैल जाय.. इत्यादि विषय पर समेटल बात राखैत एहि डक्युमेन्ट्री सँ उपस्थित सब कियो एतेक प्रभावित भेला जेकर परिणामस्वरूप उपस्थित हजारों लोकक भीड़ सँ युवाक आवाज आबय लागल जे हम सब संकल्पित छी दहेज मुक्त मिथिला लेल, माँगरूपी दहेजक प्रतिकार करबा मे हम सब एहि अभियानक संग छी। मिथिला तखनहि स्वच्छ आ सुन्दर बनत जखन स्वेच्छाचारिताक बढाबा देल जाय। एहेन सांगीतिक समागम जाहि मे वैचारिक क्रान्ति हो, यैह तऽ मूल उद्देश्य रहैक एहि भव्य कार्यक्रमक। आ अभियानक सफलता लेल जतय मुंबई केर समस्त मैथिल सितारा लोकनि उपस्थित भऽ जाइथ तऽ फेर कल्पना कैल जा सकैत छैक जे समागम कतेक महान ओ गंभीर छल। उल्लेखनीय अछि जे सब सितारा 'राजीव सिंह (गजरा), राहुल सिन्हा, फूल सिंह, मनोज झा, नविन मिश्र, डा. अभय झा, संजीव पूनम मिश्र, गौरव झा, ज्ञानेश्वर दुबे' स्वस्फूर्त दहेज मुक्त मिथिला अभियानक सफलता लेल आगाँ आबि एहि कार्यक्रम मे भाग लेलनि आ संदेश देलनि जे घर-घर एहि अभियानक संदेश केँ पहुँचाबय मे ओ सब सदिखन संग छथि। ओना तऽ एहि कार्यक्रम मे उपस्थिति बहुतो लोकक होइत मुदा उत्तर भारत मे कड़क ढंढक चलते बाहरी उपस्थिति कम भऽ सकल, धरि दिल्ली सँ विमल जी मिश्र अपन वचन केँ निर्वाह करैत एहि कार्यक्रम मे महत्त्वपूर्ण सहभागिता प्रदान केलैन, आयोजक समिति आभार सहित धन्यवाद प्रकट कयलनि एहि लेल।
कलाकार, फिल्मी सितारा, गायक, विद्वान्,समाजिकनेतृत्वकर्ता अभियानी आ खास कय आयोजक संस्थाक समस्त समर्पित युवा-शक्ति - सबहक समर्पण सँ सुव्यवस्थित एहि ऐतिहासिक विश्वस्तरीय कार्यक्रम आयोजन मे संचालक किसलय कृष्ण अपन प्रखर ओ ओजपूर्ण संचालन सँ मंच केँ एहि तरहें बान्हिकय प्रस्तुति सब करैत रहलाह जाहि मे प्रमुख अतिथि डा. बुद्धिनाथ मिश्र केँ सीधे मंच पर सम्मान कार्यक्रम मे आमंत्रित करबाक अवसर भेटल आ हुनक मुखारविन्द सँ संबोधन भेल जे 'दहेज सँ समाज प्रभावित अछि, निवारण आवश्यक'। तहिना अतिथि लोकनिक सम्मानक क्रम निरंतरता मे रखैत मंच पर सांसद गोपाल सेठी द्वारा कहल गेल जे 'दहेज सब समाजकेँ प्रभावित कय रहल अछि, तैँ एकरा समाप्त करू आ बेटा-बेटी केर समानरूप सँ शिक्षित करू'। एहि कार्यक्रमक विशिष्ट आमंत्रित अतिथि दिल्ली सँ आयल अखिल भारतीय मिथिला संघ केर अध्यक्ष श्री विजय चन्द्र झा केँ मंच सँ सम्मान करैत हुनक मुखारविन्द सँ संबोधन भेल जे 'एक समय दहेज उन्मुलन लेल बैजु बाबु संग सौराठ सँ कार्यक्रम प्रारंभ केने रही, ओकरे नवरूप दहेज मुक्त मिथिला केर कार्य प्रशंसनीय अछि'। स्थानीय विधायक प्रकाश सुर्वे सेहो मंच द्वारा सम्मानित होइत अपन उद्गार प्रकट केला जे 'दहेजक लोभी केर सामाजिक बहिष्कार कैल जाय'। संस्थाक संरक्षक पंडित धर्मानन्द झा सेहो सम्मानित भेला उपरान्त अपन संबोधन मे कहलनि जे 'हम जाहि वचन मे अपना केँ बन्हलहुँ तेकरा अपन बेटीक विवाह सँ पूरा केलहुँ, आगाँ दुइ-दुइ पुत्रधनक पिता रहैत एहि वचनकेँ निर्वाह करबाक लेल प्रतिबद्ध छी'। समयाभाव मे बहुते रास वक्ताकेँ मौका नहि भेटलनि, दयानन्द झा द्वारा सेहो संछिप्त संबोधन मे कहल गेल जे 'सामाजिक विकास लेल दहेज परित्याग करबाक जरुरत अछि'। अन्त मे एहि सुन्दर आयोजन लेल दहेज मुक्त मिथिलाक समस्त मुंबई कार्यकारिणी केँ समुचित सराहनाक संग अध्यक्ष पंकज झा द्वारा धन्यवाद ज्ञापन करैत अभियान संग निरंतर सहयोग करैत 'दहेज मुक्त मिथिला' निर्माण हेतु सबहक संग पेबाक आह्वान कैल गेल। विदित हो जे ई अभियान फेसबुक सँ शुरु होइत आइ ग्लोबल बनि गेल अछि आ हर मैथिलक संग अन्य-अन्य सहयात्रीवर्ग मे विषय प्रवेश करैत क्रान्ति-आमंत्रण भऽ रहल अछि। एहि आयोजना केँ फेसबुक सँ लाइव फेसबुकास्ट सेहो कैल गेल। कैमरा आ मैसेज द्वारा नियंत्रित समस्त कार्यक्रम केँ स्लट-वाइज फेसबुक पर प्रसारण कैल गेल जाहि मे आयोजन पक्षक धर्मेन्द्र झा, राजेश राय आ राधेश्याम खाँ चुनचुनक संग हम प्रवीण समस्त पोस्ट केँ मैनेज कय रहल छलहुँ। ई आयोजन केँ एहेन कहल जा सकैत छैक जे 'न भूतो न भविष्यति'।
बिना कोनो भेद भाव कें एहेन कार्यक्रम, पहिल बेर देखल गेल की,जाहि में मुम्बई कें सांसद विधायक आ अनेकानेक संगठन सबहक कार्यकर्ता,बुद्धिजीबी सब कें सब इक्कठा भऽ कें एक सुर में,बिना कोनो राजनीति कें, दहेज मुक्त मिथिला' अभियानक प्रशंशा केलक आ बाजल जे देश समाज कें लेल,शुरु कएल गेल "दहेज मुक्त अभियान" सब सँ उत्तम कार्य अछि । एहेऩ सुन्दर भव्य आयोजन कें परिकल्पना में श्री प्रविण नारयण चौधरी जी कें दूर दृष्टि,दिव्य विचार धारा, अमुल्य परिश्रम सर्वविदित अछि । पं.श्री धर्मन्नद जी आ पंकज जी कें कार्य दछ्ता अतुलनिय अछि । एक कृष्ण अछि तऽ दोसर अर्जुन,किनका सारथि कहि किनका महारथि कहि । एक सँ बढि कें एक,दिग्गज रथि सब कें संग,दानव रुपि दहेज कें दमन करबाक लेल,वचन आ कर्म रूपि अस्त्र -शस्त्र सँ सुसज्ति भऽ कें महायुद्ध जितबाक लेल प्रतिबद्ध । पितामह भिष्म कें सदृश शोभायमान,श्री विजय चन्द्र झा जी, मिथिलाक कुरीति कें समाप्त करबाक लेल महारथि सब कें अन्दर जोश क संचार करैत छलाह । बुद्धि नाथ मिश्र जी,एहि महाभारतक व्युह रचना भेदन पर,अपन अमोघ दृष्टांत सँ अवगत करा रहल छलाह । पं.श्री धर्मानन्द जीक आतिथ्य आ पंकज जीक सेवा भाव सँ अभिभुत छी । अद्वितय स्वभाव आ हृदयस्पर्शि बिचारधाराक गंगा बहैत पहिल बेर देखबाक सौभाग्य मिलल । धन्य हमर मिथिला,धन्य हमर मैथिल । हम किएक नहि गर्व करब । पुर्व जन्मक कोनो सतकर्मक फल थीक जे एतेक नीक कार्यक्रम में,पं.श्री धर्मानन्द जी आ पंकज जी कें संग भ्राति स्नेहक दुर्लभ खजाना मिलल जय मिथिला जय मैथिल ।
प्रस्तुतकर्ता Madan kumar
सदस्यता लें टिप्पणियाँ भेजें (Atom)


text:
ओतहि, बताओल जे रहल अछि कि एहि दौरान कैको लोग घायल भेल अछि। ओनाकि पुलिस केर सक्रियताक कारण सँ नीतीश कुमार ओता सँ सुरक्षित निकालल गेला। दरअसल, नीतीश कुमार विकास यात्रा केर दौरान बक्सर के नंदर गाम पहुंचल छला। ओतहि किछु लोग हुनका दलित बस्ती मे आने चाहैत रहथिन। एहि बात ल'केँ लोग सभमें विवाद भ' गेल। ओहिक बाद दू गुट आपस मे भिड़ गेल और मुख्यमंत्री केँ काफिला पर पत्थरबाजी क' देलक।
अपने क' बता दी कि नीतीश कुमार आय शुक्रक भोर समीक्षाक लेल नंदर गाम पहुंचल छला। स्थानीय लोग सभक आरोप अछि कि गाम मे सात निश्चय केर तहत करबाओल जे रहल कोनो भी काज एहिठाम नहि भेल अछि। ऐहिक बाद नीतीश कुमार ओता सँ हरियाणा फार्म पर सभाक लेल रवाना भ' गेला।


text:
मूलतः दरभंगा जिलान्तर्गत ब्रह्मपुर (जाले) गामक रहनिहार
नितेश भारद्वाज (नितेश्वर ठाकुर) युवा मैथिल निर्देशक छैथ जेकि बहुत रास लघु फ़िल्म
आ डॉक्यूमेन्टरी फ़िल्मक निर्देशन केने छैथ। मैथिलीक शीघ्र प्रदर्श्य बहुचर्चित
फ़िल्म ‘हाफ़ मर्डर’सं लोकप्रियता प्राप्त केनिहार नितेश जीक संग भेल युवा
मैथिलकर्मी रामनरेश शर्मा जीक भेंटवार्ताक किछु अंश :
अहां एकटा उदीयमान युवा मैथिल निर्देशक छी ।
सिनेप्रेमी अपन निर्देशक जीनगीके बारेमे बड्ड रुचि लैत रहैत छैक। तैं , सर्वप्रथम
अहां अपन पारिवारिक पृष्ठभूमिक मादे किछु कहू ।
जी, धन्यवाद ! हमर हंसैत खेलैत सुखद परिवार अछि जाहिमे हम पाँच भाय छी। सबसँ
ज्येष्ठ हमही छी। हमर पिताजी सरकारी नौकरी करैत छैथ। सच कहू तS हमर परिवारक लोककें फिल्म जगतसँ कोनो लेना देना नहिं। नान्हियेटासँ ड्रामा आदि में रुचि छल आ तैँ नाट्य मंचनक संग संग कै गोट ड्रामा सेहो लिखलहुं।
फ़िल्म निर्देशनक क्षेत्रमे अहांक डेग कोना बढल ?
एहि क्षेत्रमे अहांक की उपलब्धि ?
पिताजीके पोस्टिंग उ.प्र. में छलैन । तैँ उ.प्र. केर जंगलमे घूमयके नीक अवसर भेटल । आओर
एहि सँ प्रभावित भs “ सांझ
प्रेम ” नामक एकटा शार्ट फिल्म बनेलहुं । एहि फिल्मक कारणे हमरा आ हमर काज बड्ड प्रशंसित कएल गेल। प्रोत्साहित भs हम लगले एकटा आओर डेढ-दू
घंटाक नक्सल आधारित टेली फिल्म “राह अपन भाग्य अपन” बनेलहुं जाहि
लेल उ.प्र. के तत्कालीन पुलिस महानिदेशक बृजलाल के द्वारा हमरा प्रशस्तिपत्र सेहो भेटल। तकर पछाति हम
नक्सल आधारित तीन- चारिटा आरो
शार्ट फिल्म बनेलहुं जाहिमे “पल पल तेरे साथ”, “चौकसी” आदि सेहो छल । हम नरेगा
आधारित एकटा डाक्यूमेन्ट्री सेहो बनेलहुं जकरो बड्ड प्रशंसा भेटल।
मिथिला-मैथिलीक प्रति प्रेम आजुक मैथिलमे बड्ड कम
देखल जायत छै। फ़िल्मक माध्यमे अपन मातॄभूमि आ भाषाक विकास दिस दिस कोना अग्रसर
भेलहुं ?
मैट्रिक धरि हमर पढाइ लिखाई गामेमे भेल अछि । हृदयमे मिथिला
प्रेम अछिये। मुदा मधुबनी कांड केर कारणे मैथिलीमे फ़िल्मक निर्माण आ
निर्देशनक दिस हमर झुकाव भेल । सबसं पहिने हम मधुबनी कांड पर आधारित एकटा
पटकथा लिखलहुं जकर नाम छल “हाफ मर्डर” । तकर बाद एकटा टेक्निकल टीम तैयार कs
शूटिंगक तैयारी में लागि गेलहुं। प्रारंभमे प्लान बनल जे पहिने नोएडा में फिल्मक मुहुर्त कयल जाए । मुहुर्त सँ
किछु दिन पहिने अपन परम मित्र नवीन चौधरीक माध्यम सँ निर्माता रमानाथ झा जी सँ भेंट भेल । बड्ड विचार-विमर्शक बाद रमानाथ जी 15लाखक बजटवला फिल्मके प्रोड्यूसर बनलाह ।
आब अहां एहि फ़िल्मक हिस्सा
नहिं छी। अहाँ पर किछु आरोप सेहो लागल । आरोप अछि - प्रोड्यूसरसँ
करारके मुताबिक कलाकार लोकनि के मेहनताना अपने के भेजल गेल मुदा अपने कलाकार लोकनि के तय राशि सँ कम भुगतान केलियैन ।
आब अहां अपने मुंह सं कहू जे की कारण छल जाहि दुआरे अहाँके “हाफ मर्डर” सँ दूर होमय पड़ल ?
हमरा पर लगायल गेल सब आरोप निराधार अछि । एहि आरोपक प्रत्युत्तरमे हमर कहब अछि जे फ़िल्मसं संबंधित कलाकार लोकनिके भुगतान हमरा द्वारा नहि कयल गेल। हँ, तकनिशियन लोकनि के हम चेक द्वारा
भुगतान केने छियैन आ मात्र छोट-छीन खर्चा नगद में अछि । जखन चेक द्वारा भुगतान भेल
त कम वा ज्यादा दै के कोनो प्रश्ने नै उठैछ ।
अहां पर इहो आरोप अछि कि अहां फ़िल्मक प्रोड्यूसरके दिन भरिक शूटिंगक हार्ड डिस्क बेर-बेर माँगला के बादो नै
देलियैन । से
कियैक ?
देखू ! ‘ हाफ़ मर्डर’क दैनिक शूटिंगक उपरांत सब सामग्री
तीन टा हार्ड डिस्क मे सेव होयत छल जाहिमे सँ एकटा कॉपी हमरा भेटैत छल आ दू कॉपी स्वयं
प्रोड्यूसरके देल जायत छल । शूटिंगक समाप्ति के बाद EDITING लेल हम अपनो हार्ड डिस्क हुनके द देलियैन । तकर बाद आगि लगलाक
कारण हमर लैपटाप जरि गेल जाहि में “हाफ
मर्डर” सहित हमर व्यक्तिगत डाटा सेहो स्वाहा भ गेल ।
किछु स्टील फोटोग्राफी छल, सेहो प्रोड्यूसर लs गेलाह । आब हमरा लग हुनका दै लेल कोनो कॉपी नहि बाँचल छल । बस ! अपन स्पष्टीकरणमे हम अतबेटा कहब ।
हां, संगे इहो कहब जे हमरा संग न्याय हो।
निकट भविष्य में अपने की सब करै बला छी ? कोनो नव
प्रोजेक्ट ? जानकारी लेल किछु कहल
जाव।
एखन विशेष तs किछु ने ! मुदा हं ! हम एकटा हिन्दी फिल्म बना रहल छी जेकि नक्सलवादक समस्या पर आधारित अछि।
फ़िल्ममे ई देखायल गेल अछि जे उ.प्र. में
माओवाद कोना पसड़ल आ कोना नियंत्रण में आयल आओर एहिमे उ.प्र. पुलिस के की
तिकड़मबाजी छल ।
मैथिल समुदाय सँ अपनेक कोन तरहक अपेक्षा ?
जहिना भोजपुरी वा आन क्षेत्रीय भाषाक फिल्म में ओहि समुदायक
लोक निवेश करैत छथि जाहि सँ प्रेरित भs दोसरो बाहरियो लोक फिल्म निर्माणक
क्षेत्रमे में निवेश करै छथि आ एहि तरहे ओ फिल्म इंडस्ट्री दिनो दिन विकासक पथ पर
अग्रसर भs
रहल अछि। तहिना मैथिल समाज सँ हम अपेक्षा कs रहल छी जे ओ सब
मैथिली फिल्म निर्माण में बेसी सँ बेसी निवेश करैथ जाहि सँ एहि इंडस्ट्री के विकास
होयत ।
आजादीक 68साल बादो मैथिली फिल्म
इंडस्ट्रीक विकास नै भ सकल जेकि चिन्तनीय आ विचारनीय अछि। अहाँ एकर की कारण मानै
छी आ ऐ इंडस्ट्री के स्थापित करै लेल अपनेक पास कोनो एहन रणनीति अछि जे अहाँ पाठक
लोकनि संग साझी करय चाहब ?
एखन धरि मैथिली फिल्म इंडस्ट्री के विकास ओतेक नहि भs सकल। एकर मूल कारण थिक
जे मैथिल समाज अपन भाषा आ संस्कृति के प्रति ओतेक जागरूक नै छथि आ जे छैथो से बड्ड
कम। किछु सुधीजन समय-समय पर प्रयास केलाह जे मैथिली फ़िल्म इंडस्ट्रीके विकास हो, मुदा
मिथिलावासीक भरपूर सहयोग नै भेटलैन । आब हमरा सबहक दायित्व अछि जे हम सब समाजके
लोकके जागरूक करि जाहि सँ लोकमे भाषा आ संस्कृति प्रेम बढतै आ ओ सिनेमा हाल में
मैथिली फिल्म देखै लेल पहुँचताह । एहि इंडस्ट्री के संरक्षण लेल सरकार पर दवाब
बनाबि जाहि सँ मिथिला क्षेत्र में अधिक मात्रा में शुटिंग होयत। स्थानीय जनताके
किछु आर्थिक मदद सेहो हेतैक आ मैथिल कलाकार जे आन भाषा-भाषीक फिल्म सँ
रोजी-रोटी कमा रहल छथि हुनकर ध्यान पुन: अपन मातृभाषाके फिल्म के तरफ आकर्षित हेतैक । दोसर, जरुरत छैक जे हमरा
लोकनि के कलाकार आ तकनीशियन सबहक नीक टीम हेबाक चाहि जाहि सँ फिल्मक शूटिंग नीक
जकाँ हो । संगहि, फिल्मक प्रमोशन एतेक बढियाँ ढंग सँ हो जाहि सँ मैथिली
फिल्मक प्रति लोकक आकर्षण बढै आ ओ सिनेमा हाल तक घिचल चलि आबैथ ।
अपने बहुमूल्य समय हमरा लेल निकालहुँ ताहि लेल अपनेक
बहूत-बहूत धन्यवाद । जय मिथिला ।
अहूंके धन्यवाद , रामनरेश जी ! जय मिथिला ।


text:
कथा -सपना व्यस्त छथि
सपना पिछला चारि दिनसँ बड बेसी व्यस्त छथि ।एक तँ पछिया तेज गतिसँ दौड़ल जा रहल छै आ दोसर काजक दबाब बढ़ि गेल छै ।दुनूसँ लड़ैत-लड़ैत सपनाक मुँह सुखाएल जा रहल छै ।ठोर सेहो सूखि गेल छै आ सुख्खल ठोरपर पपड़ी सन जमि गेल छै ।एक-आध ठाम ठोर फाटि गेलैए आ खून सेहो बहि रहल छलै ।बजलापर ठोरमे दर्द जरूर होइत हेतै, मुदा एकर चिन्ता ककरा छै !आजुक दिने एहन छै जे सपनाकेँ व्यस्त भेने बिना काज नै चलतै । काज कोनो कम छै !घरकेँ धोइक छै, आँगन-दलान निपैक छै, भानस-भात करैक छै, टोल-पड़ोसमे हकारो दैक छै ।एतबे नै, हलुआइ आबि गेल छै, ओकरो लऽग सब समान पहुँचेबाक छै ।सुरुज भगवान माँथपर चढ़ि रहल छथि, मुदा टेन्ट बला नै एलै।ओकरो समाद देबऽ पड़तै ।छतपर नेना-भुटका सब चढ़ि कऽ हुड़दंग मचेने छै ओकरो जा कऽ दबारऽ पड़तै ।कहीं खसि-तसि पड़तै तँ सब रंगमे भंग भऽ जेतै ।उपरसँ माँथपर कलंक चढ़ि जेतै, से अलगे ।घरमे मारिते रास काज पड़ल छै एहने-एहने पैघ-छोट काजमे भोरसँ साँझ धरि सपना व्यस्त छथि ।
घरक सबटा काज सपनेक माँथपर छै ।करैयो बला तँ दोसर किओ नै छै ।सब घरमे एसगरूआक इएह हाल होइ छै ।घरमे दू-चारि टहल-टिकोरा करै बला समांगकेँ रहने सबटा काज सभक हिस्सामे बँटि जाइ छै ।ककरो माँथपर काजक पैघ बोझ नै बुझना जाइत छै ।जहिना एक टाँगपर बेसी देर धरि किओ ठाढ़ नै रहि सकै छथि किछु कालक बाद या तँ दोसरो पएर रोपि दै छथि वा खसि पड़ै छथि ।ठीक तहिना एसगरूआ
आदमीकेँ घरक सबटा काजकेँ नियमपूर्वक करैक क्रममे या तँ नियम टूटि जाइ छै वा काज छूटि जाइ छै ।नै तँ ककरो दोसरक सहारा लेबैये टा पड़ै छै ।एसगर दुनियाँ भरिक काज केनाइयो सम्भव नै छै, मुदा सपनाकेँ करैये पड़तै ।एतऽ दूध-माँछ दुनू बाँतर भऽ गेल छै ।एक्को टा काज छोड़ै बला नै छै आ घरमे किओ और छैहो नै जकरा काज अढ़ाएल जाए ।क्रमिक रूपसँ सबटा काज कएल जा रहल छै
।आँगन-दलान चकाचक भऽ गेलै, पिठार पिसा गेलै, कोहबर पड़ा गेलै, उखरि-समाँठ
धुआ गेलै, जतरा लेल माँछो आबि गेलै ।एखन गुनामुना पकबैमे सपना व्यस्त छथि
।
चौबिस साल धरि सपनाक जीवन एसगरे बीतल अछि ।एहि बीचमे कतेको बेर बसंत एलै ।कतेको बेर गाम-घरमे फगुआ एलै ।हुड़दंग मचेलकै, नाँचलै आ सबकेँ नचेलकै, मुदा सपना लेल धन्नसन ।ओना तँ ई सब मोसम सभक लेल आनंदक डबल पैकेज लऽ कऽ आबै छै ।कहल जाइ छै जे एहि मोसममे बुढ़बोमे जुआनी हिलकोर मारऽ लागैत अछि, मुदा सपना सदिखन एहन मोसमसँ दूरी बनेने रहल छथि ।फागुन हो वा बसंत, एसगर दुनू निरस लागैछै, मुदा एहि फगुआमे एसगर कटैत जिनगीक चक्का जाम भऽ जेतै ।आइ धरि जे भेलै से भेलै, काल्हिसँ सपनाक घर भरि जेतै ।काल्हिसँ होइ बला
बदलावक अनुभव कऽ अगिला योजना बनबैमे सपना व्यस्त छथि ।
बड शुभ दिन छै आइ ।आठ मास पहिने सपना अपन गुरूसँ दिन तकेने छलीह ।आठ मास बाद दिन बनल छलै ।ओना तँ बीच्चोमे दिन छलै, मुदा ग्रह-नक्षत्रक योग ओतेक नीक नै छलै ।सपना कोनो बेसी धड़फड़ाएल नै छलीह ।ओनाहितो सपना ग्रह-गोचरमे बेसी विश्वास रखैत छलीह ।समाजक बदलल स्थिति देख बड बेसी साकांक्ष रहैत छलीह ।इएह सब कारणसँ अझुके दिन बनाएल गेलै ।लगनक उत्तम योग छै आइ ।आइ घरमे लक्ष्मीक प्रवेश भऽ रहल छलै ।घरकेँ भविष्यक लेल मलकाइन भेंट रहल छलै ।आइ घरमे नव कनियाँ आबि रहल छथि ।हुनके स्वागतक तैयारीमे सपना व्यस्त छथि
।
सुख्खल मुँहपर अभरि रहल आनंदक अंशुकेँ स्पष्ट रूपसँ देखल जा सकैत अछि ।मोनक अथाह सागरमे खुशीक लहरि तीस वर्ष पहिने उठल छलै जखन सपना एहि घरमे आएल छलीह ।अपन नैहरक सुख-दुकेँ छोड़ि सासुरमे आएबाक खुशिये एहने होइत छै ।नव जगहपर आबि अपन देख-रेखमे काज करेनाइ आ अपन अराध्य पति परमेश्वरक संग
जीवन कटनाइ ककरा नै नीक लगैत छै !सपनाक सासु नै रहथि ।पति भैयारीमे एसगरे रहथि, मने दियाद-वादक कोनो झंझटे नै रहै ।सासुर आबिते घरक सबटा काज अपना माँथपर उठा लेने छलीह ।ककरो रोक-टोक नै छलै ।अपन मरजीसँ घरक संचालन करैत छलीह ।पतिक समर्थन पाबि दुनू प्राणीक जिनगी विहुँसैत रहल दुरागमनक छअ साल बाद संजयक जन्म भेल छलै ।घरमे तँ होली आ दिवाली दुनू एक संग मनाएल गेलै ।सब खुश छल, मुदा एहि खुशीक बोरिया-बिस्तर दुखान्तक संग बन्हेलै ।संजयक जन्मक एकै मास बाद पतिक मृत्यु भऽ गेलै ।सपनापर विपतिक पहाड़ टूटि पड़लै ।एक मासक चिलकौरकेँ छातीसँ साटने श्रद्ध-कर्म करेलनि ।खेत-पथार,
घर-बाहर, सर-कुटुम सब टा काज सपनेक हिस्सामे आबि गेल छलै ।नम्हर घर-दुआरिमे एसगर भूत जकाँ बैसल-बैसल नीको नै लगैत छलै ।मोन बहटारैक लेल कोनो ने कोनो काजमे अपनाकेँ व्यस्त रखने रहै छलथि ।
संजय छअ सालक भऽ गेल छलै ।इस्कूलमे नाम लिखा गेल छलै ।भोरे संजयकेँ तैयारकऽ इस्कूल पठाबथि ।एते दिन धरि बौआक संग हँसैत-बतियाइत दिन काटि लै छलथि,
मुदि आब भरि दिन मुँह सीने रहऽ पड़ै छलनि ।बतियेबो करितथि तँ ककरासँ ?देबालोकेँ कान तँ होइ छै, मुदा मुँह तँ नै होइ छै ।चारू कात तँ देबाले-देबाल छलै, मोनक बात बताएल जाए तँ ककरा ? आब संजयकेँ इस्कूल
पठेलाक बाद रमायण, गीत वा महाभारतक पाठ करऽ लागलनि ।एहि बीचमे अयोध्याक
महात्मासँ दीक्षा लऽ लेने रहथि ।भगवानक धियानमे मोन रमेने रहथि आ सदिखन
संजय लेल नीक लूरि-बूधिक कामना करैत रहथि ।
संजय रहबो करय बड मेधावी ।नेनहिँसँ जे किछु पढ़ि लै से इयादिये भऽ जाइ
।राज्य स्तर धरि कतेको बेर पुरस्कृत भऽ चुकल रहय ।सपनाक पूजा-पाठ काज कऽ
गेलै ।संजय डाक्टर बनि गेल छल ।बजारमे क्लिनिक छलै आ प्रैक्टिसो खूब चलै
छलै ।समाजमे सपनाक इज्जत बढ़ि गेल छलै, मुदा सपनाक एकान्त वास कम नै भेल
छलै ।सपना एखनो एसगरे रहैत छलीह ।शहर चलबाक लेल कतेको बेर आग्रह केने रहै
संजय, मुदा सपनाकेँ घर-घरारीक मोह धेने रहै ।गाम छोड़ि देलाक बाद एतुका
काज के करतै ?बाप-बाबाक बनाएल ढेरी उनटि जेतै ।जाहि गाममे जीवनक तीन भाग
बीत गेलै तकरा कोना छोड़ि देब ? नाना प्रकारक बात मोनमे आबि गेल छलै आ
सपना गामेमे रहि गेलीह ।
एक साल पहिने पढ़ल-लिखल लड़कीसँ संजयक वियाह भेल छलै ।सोझे वरखे आइ दुरागमन
भऽ रहल छै ।चारि दिनसँ व्यस्त दिनचर्यासँ थाकल देहपर आनंदक आवरण चढ़ेने
छलीह सपना, मुदा मोने-मोन टीस उठि रहल छलै ।अपने कहियो सासुकेँ नै देखलनि
।पुतौह संग सासुक वेवहार केहन होइ छै से नै जानलनि ।आजुक नव कनियाँक
कारनामा सुनि कऽ सदिखन डर लागल रहै छनि ।कहीं आबिते झगड़ा हुअ लागलै तँ
?कोनो कोनो पुतौह तँ सासुपर हाथो उठा दै छथि ।कहीं हमरो संग एहने भेलै तँ
? पुतौहकेँ एबाक खुशीक संग संग कलयुगी जमाना देख भीतरे-भीतरे डेराएलो
छलीह सपना ।
दुरागमन भऽ गेल छै ।टोल भरिक आँगनमे कनियाँक रूपक चर्चा भऽ रहल छै
।टोल-पड़ोसक लोक कनियाँसँ भेंट करबाक लेल आबि रहल छथि, मुदा सपना पुतौहसँ
कटल-कटल रहै छथि ।सपनाक ई वेवहार संजय नै बूझि सकल, मुदा कनियाँ बूझि
गेलीह ।एक दिन झलफल बेर कऽ सपना बैसल नचारी गाबि रहल छलीह ।तखने पुतौह
लऽगमे आबि कऽ ठाढ़ भऽ गेलनि ।सपनाक दुनू पएर छानि पुतौह कानैत कहऽ लागलनि,
"माँ जी, हमर कोन कसूर अछि जे अहाँ हमरा नै अपनेलहुँ ?"
"अहाँ अपनाकेँ हमरासँ अलग किए बूझैत छी ।अहाँ एहि घरक सदस्य छी ।" सपना
बात नुकेलनि ।
"तखन हमरा किए ने माए बला सिनेह दै छीयै ?की बात छै माँ जी ?हमरासँ दूरी
किए बनेने रहै छी ?"
सपना सोचऽ लगलीह जे आब की कएल जाए ? किछु देर चुप रहलीह आ फेर मोनक बात
पुतौह लऽग राखि देलीह, " कनियाँ, हम आजुक जमानाक रंग देख दंग छी
।आइ-काल्हि सासु-पुतौहमे बड झगड़ा होइ छै ।हम अहाँसँ दूरी बनेने रहलौं
ताकि अहाँक सम्पर्कमे नै आबी ।अहाँसँ दूर रहब तँ अहाँ संग झगड़ो तँ नै ने
भऽ सकत ? तेँ हम अहाँसँ दूर रहै छी ।"
सासुक मुँहसँ सच्चाइ सुनि पुतौह अवाक् रहि गेल छलीह ।सपनाक पएर और जोरसँ
पकड़ैत बाजलीह, "माँ जी, ई सब बात मोनसँ निकालि दियौ ।अहाँ हमर पतिक माए
छी ।जँ पति परमेश्वर छथि तँ अहाँ हुनक जननी छी ।तखन तँ माएक स्थान
परमेश्वरोसँ बढ़ि कऽ भेलै ने ?जँ अहाँ नै रहितौं तँ हमर पतियो नै रहितय आ
जँ हमर पति नै रहितय तँ हमहूँ नहियें टा रहितौं ।. . .माँ जी, अहींमे तँ
हमरो अस्तित्व नुकाएल अछि ।. . .हमर मुँह देखाइ एखन धरि बाँकिए अछि ।मुँह
देखाइमे हमरा अपन चरण दऽ दिअ ।हमरा अपन बेटी बना लिअ . . ."
सपना अपन पएरपर पुतौहक आँखिसँ खसल नोरक गरमी अनुभव केने छलीह ।पुतौहक नरम
मोन आ विनम्रता देख सपनोक मोन पिघलि गेलै ।मोनमे पैसल सबटा डर दूर भऽ गेल
छलै ।सबटा शंकाक समाधान भऽ गेल छलै ।झलफल बेर टरि गेल छलै आ चारू कात
अन्हिया पसरऽ लागल छलै, मुदा सपनाक मोनमे इजोरिया पसरि गेल छलै ।
आब पुतौह सासुक पएर जाँति रहल छथि आ पुतौहकेँ गृहस्थीक उतार-चढ़ाब,
लूरि-बूधि सिखेबामे सपना व्यस्त छथि ।
अमित मिश्र
करियन, समस्तीपुर
मो॰- 09122105183
***
हमर पूरा पता अछि-
अमित कुमार मिश्र
ग्राम+पो॰- करियन
भाया- इलमासनगर
जिला- समस्तीपुर
राज्य- बिहार
पिन- 848117